text:
241Morena o kile a tukela Baiseraele bogale gape, a tlhotlheletsa Dafita go ba senyetsa a re: “Yaa o bale Baiseraele le Bajuta.”
1 Ditiraf. 21:1
2Ke fa kgosi e raya Joabe molaodi wa mephato yo o neng a na nayo e re: “A ko o ralale ditso tsotlhe tsa Iseraele go simolola kwa Dane go fitlha kwa Bereseba, lo bale morafe, ke tle ke itse palo ya one.”
3Mme Joabe a fetola kgosi a re: “A Morena, Modimo wa gago, o okeletse morafe ga lekgolo, le fa ba setse ba le kanakana, mme matlho a kgosi mong wa me a ba bone ka boitumelo. Mme ke ka ntlha ya eng fa kgosi mong wa me a kgatlhwa ke tiro e?” 4Fela taolo ya kgosi ya pateletsa Joabe le balaodi ba mephato. Joabe le balaodi ba mephato ba bolola jalo, ba romilwe ke kgosi go bala morafe wa Baiseraele.
5Ba tshela Joretane, ba thibelela kwa Aroere ntlheng ya le le jang la motse o o fa gare ga molapo wa Gate le go fitlha kwa Jasere. 6Ba feta ba ya kwa Gileate le kwa nageng ya Hoteši e e kwa tlase, ba be ba fitlha kwa Dane-Jaane le tikologong ya Sitone. 7Ba be ba fitlha kwa motseng o o femetsweng wa Tiro le kwa metseng yotlhe ya Bahewi le ya Bakanana, ba fetela pele ba fetsa kwa Bereseba nageng ya borwa ya Juta. 8Ba ralala naga yotlhe, mme ya re dikgwedi tse di le robongwe le malatsi a a 20 a sena go feta, ba goroga kwa Jerusalema.
9Ke fa Joabe a neela kgosi palo ya batho ba ba badilweng. Baiseraele ba e leng banna ba batlhabani ba ba somolang tšhaka ba ne ba le dikete di le 800, mme banna ba Juta ba le dikete di le 500.
10Mme e rile Dafita a sena go bala batho, a itewa ke letswalo. Ke fa Dafita a raya Morena a re: “Ke leofile thata ka se ke se dirileng. Mme jaanong, Morena, a ko o itshwarele molato wa motlhanka wa gago; gonne ke dirile bosilo jo bogolo.”
11Ya re Dafita a tsoga mo mosong, lefoko la Morena la bo le tsile kwa go Gate moporofeti, mosedisetsi wa ga Dafita, le re: 12“Yaa ò ree Dafita o re: ‘Morena o buile jaana a re: Ke baya dilo di le tharo fa pele ga gago. Itlhophele sengwe sa tsona gore ke se go direle.’ ” 13Mme Gate a tsena kwa go Dafita, a mo itsise jalo, a mmotsa a re: “A o rata gore go tle tlala ya dinyaga tse supa mo lefatsheng la gago? Gongwe a o rata go tshaba baba ba gago dikgwedi di le tharo bone ba ntse ba go khutšhetse? Gongwe a o rata gore go nne leroborobo mo lefatsheng la gago malatsi a le mararo? Jaanong akanya o bone karabo sentle e ke tla e busetsang ene yo o nthomileng.”
29:17
Hes. 6:12
14Dafita a fetola Gate a re: “Ke tlaletswe thata. A bogolo re wele mo diatleng tsa Morena; gonne boutlwelo-botlhoko jwa gagwe bo bogolo; a ke se ka ka wela mo diatleng tsa batho.” 15Dafita a itlhophela leroborobo. Malatsi ao e ne e le a thobo ya mabele a sekgoa. Morena a ba a tlisa leroborobo mo Iseraeleng go simolola mo mosong go fitlha nakong e e beilweng. Ga swa batho ba morafe ba le dikete tse di 70 go tswa kwa Dane go fitlha kwa Bereseba. 16Jaanong ya re moengele a otlololela Jerusalema letsogo go mo senya, Morena a rebega bogale, mme a raya moengele yo o bolayang mo morafeng a re: “Go lekanye. Gonyetsa letsogo.” E ne e le fa moengele wa Morena a le fa seboaneng sa ga Arauna wa Mojebusi.
17Ya re Dafita a bona moengele a ntse a bolaya batho ba morafe, a raya Morena a re: “Kana ke nna ke leofileng, ke nna ke sentseng, mme dinku tse, di dirileng? A letsogo la gago le ke le betse nna le ba lapa la ga rre!”
18Ke fa Gate a tla kwa go Dafita ka letsatsi leo, a mo raya a re: “Tlhatloga o agele Morena aletare mo seboaneng sa ga Arauna wa Mojebusi.” 19Dafita a tlhatloga jalo ka fa lefokong la ga Gate jaaka Morena a laetse. 20Ya re Arauna a šebašeba, a bona kgosi le batlhanka ba yona ba tla kwa go ene, Arauna a tswa a ikobela fa fatshe ka sefatlhego fa pele ga kgosi. 21Arauna a botsa a re: “Ke ka ntlha ya eng fa kgosi mong wa me a etela motlhanka wa gagwe?” Dafita a re: “Ke tsile go reka seboana se mo go wena le go agela Morena aletare mo go sona gore petso e tlosiwe mo morafeng.”
22Mme Arauna a fetola Dafita a re: “A kgosi mong wa me a se tsee fela, a dire setlhabelo ka tse di siameng mo matlhong a gagwe. Bona, dikgomo tsa setlhabelo ke tse, mme meotlwana le dijoko tsa dipholo e ka nna dikgong. 23Kgosi, dilo tsotlhe tse, Arauna o di naya kgosi.” Arauna a fela a raya kgosi a re: “A Morena Modimo wa gago o go itumelele!”
24Mme kgosi ya fetola Arauna ya re: “Nnyaya! Ke rata go di reka mo go wena ka tlhwatlhwa ya tsona. Ga nkitla ke direla Morena, Modimo wa me, ditlhabelo ka tse ke di filweng fela.” Ke fa Dafita a reka seboana seo le dikgomo tseo ka dišekele di le 50 tsa selefera. 25Jaanong Dafita a agela Morena aletare gona, a dira ditlhabelo tsa phiso le tsa tebogo. Ke fa Morena a tlhomogela lefatshe pelo, mme petso ya khutla ya tlosiwa mo Iseraeleng.


c: text/html

text:
KGAOLO YA BORATARO
O ne A Rapela Modimo go Tswa Pelong
1, 2. (a) Ke eng fa Hana a ne a hutsafetse fa a ntse a baakanyetsa loeto? (b) Kgang ya ga Hana e ka re ruta eng?
HANA o ne a tshwaregile ka go ipaakanyetsa loeto, a leka go itebatsa mathata a gagwe. E ne e tshwanetse go nna nako e e itumedisang; monna wa gagwe Elekana o ne a tlwaetse go tsaya loeto ngwaga le ngwaga le lelapa lotlhe go ya go obamela Modimo kwa motlaaganeng kwa Shilo. Jehofa o ne a batla gore nako eno e nne e e itumedisang. (Bala Duteronome 16:15.) Mme ga go pelaelo gore go tloga fa Hana a sa ntse a le monnye, o ne a itumelela meletlo eo. Le fa go ntse jalo, dilo di ne tsa fetoga fa dingwaga di ntse di tsamaya.
2 O ne a segofaditswe ka monna yo o mo ratang. Le fa go ntse jalo, Elekana o ne a na le mosadi yo mongwe. Leina la gagwe e ne e le Penina, mme go bonala a ne a ikaeletse go sulafaletsa Hana botshelo. Penina o ne a bona tsela ya gore le ka dipaka tseno tsa meletlo ya ngwaga le ngwaga, a utlwise Hana botlhoko. O ne a dira seo jang? Sa botlhokwa le go feta, tumelo e Hana a neng a na le yone mo go Jehofa e ne ya mo thusa jang go lebana le boemo jono jo go neng go bonala bo ka se rarabologe? Fa o lebana le dikgwetlho tse di go amogang boitumelo, kgang ya ga Hana e ka go kgothatsa fela thata.
“Ke ka Ntlha Yang fa Pelo ya Gago e Sulafaletswe?”
3, 4. Ke mathata afe a mabedi a Hana a neng a lebane le one, mme ke eng fa bongwe le bongwe jwa one e ne e le kgwetlho?
3 Baebele e tlhalosa mathata a le mabedi a magolo a Hana a neng a lebane le one. O ne a ka leka go dira sengwe ka bothata jwa ntlha mme o ne a ka se kgone go dira sepe ka jwa bobedi. Sa ntlha, monna wa gagwe o ne a nyetse mosadi yo mongwe mme mogadikane yono wa gagwe o ne a mo tlhoile. Sa bobedi, o ne a le moopa. Boemo joo bo boima mo mosading ope fela yo o batlang go tshola bana; mme mo motlheng wa ga Hana le mo setsong sa gaabo, seno se ne se hutsafatsa fela thata. Malapa a ne a ikaegile ka bana gore a tsweledise pele leina la lelapa. Go nna moopa go ne go tsewa e le kgobo e bile go tlhabisa ditlhong.
4 Gongwe Hana o ne a ka kgona go itshokela boemo jwa gagwe fa e ne e se ka Penina. Go nyala lefufa ga e ise e ko e nne selo se se siameng. Go ne go tlwaelegile gore mo manyalong a a ntseng jalo go nne le dikgotlhang, lefufa le kutlobotlhoko. Mokgwa oo o ne o sa dumalane le molao o Modimo a neng a o tlhomile kwa tshimong ya Edene wa gore monna a nyale mosadi a le mongwe fela. (Gen. 2:24) Ka jalo, Baebele ga e eme nokeng kgang ya go nyala lefufa mme se se neng se direga mo ntlong ya ga Elekana ke sekao se se bontshang sentle manokonoko a go nyala lefufa.
5. Ke eng fa Penina a ne a batla gore Hana a boge, mme o ne a mo utlwisa botlhoko jang?
5 Elekana o ne a rata Hana fela thata. Ngwao ya Bajuda ya re Elekana o ne a nyala Hana pele mme dingwaga moragonyana a nyala Penina. Le fa re sa tlhomamisege ka seo, se re se itseng ke gore Penina o ne a fufegela Hana thata mme o ne a bona ditsela di le dintsi tsa go mo utlwisa botlhoko. Penina o ne a kgona go tshola bana fa Hana ene a ne a le moopa. Penina o ne a tshola bana ba bantsi, mme fa ba ntse ba oketsega, o ne a nna mabela le go feta. Go na le gore Penina a tlhomogele Hana pelo le go mo gomotsa mo kutlobotlhokong ya gagwe, o ne a dirisa tshono eo go mo utlwisa botlhoko. Baebele ya re Penina o ne a tshwenya Hana mo go botlhoko, fela “gore a mo dire gore a ikutlwe a tlhakatlhakane.” (1 Sam. 1:6) Penina o ne a dira seno ka boomo. O ne a batla go utlwisa Hana botlhoko mme o ne a atlega.
6, 7. (a) Le fa Elekana a ile a leka go gomotsa Hana, ke eng fa Hana a sa ka a mmolelela kgang ka botlalo? (b) A go nna moopa ga ga Hana go ne go bontsha gore Jehofa o ne a mo galefetse? Tlhalosa. (Bona ntlha e e kwa tlase.)
6 Go bonala Penina a ne a itumelela go utlwisa Hana botlhoko ka nako ya loeto lwa ngwaga le ngwaga lwa go ya go obamela kwa Shilo. Elekana o ne a naya bana botlhe ba ga Penina—“bomorwawe botlhe le bomorwadie”—dikarolo tse ba neng ba tla di ntshetsa Jehofa setlhabelo. Mme Hana yo o se nang bana ene o ne a newa karolo e le nngwe fela. Ka jalo, Penina o ne a kgerisa Hana le go nna a mo gopotsa gore ke moopa, mo Hana a ileng a lela a bo a felelwa ke keletso ya dijo. Elekana o ne a lemoga gore mosadi wa gagwe yo o rategang e bong Hana o tshwenyegile e bile ga a je, ka jalo o ne a leka go mo gomotsa. O ne a mmotsa: “Hana, o lelela eng, le gone ke ka ntlha yang fa o sa je, mme ke ka ntlha yang fa pelo ya gago e sulafaletswe? A ga ke botoka mo go wena go na le bana ba le lesome ba basimane?”—1 Sam. 1:4-8.
7 Se se kgatlhang ke gore Elekana o ile a lemoga gore kutlobotlhoko ya ga Hana e bakwa ke go bo a le moopa. Hana o tshwanetse a bo a ile a anaanela go bo Elekana a ile a mo tlhomamisetsa gore o a mo rata. * Mme gone, Elekana ga a ka a bua sepe ka letlhoo la ga Penina; e bile pego eno ya Baebele ga e bue sepe ka gore Hana o ne a mmolelela ka gone. Gongwe Hana o ne a lemoga gore go bolela se Penina a neng a se dira go ne go tla gakatsa bothata. A tota Elekana o ne a ka kgona go fetola boemo joo? A gongwe seo se ne se tla dira gore Penina a tlhoe Hana le go feta, le gore bana ba gagwe le batlhanka le bone ba mo tlhoe? Hana o ne a tla feleletsa a ikutlwa e le motswakwa mo ga gagwe.
Fa Hana a ne a sa tshwarwe sentle kwa lapeng, o ne a kopa Jehofa gore a mo gomotse
8. Fa o kgerisiwa kgotsa o direlwa tshiamololo, ke eng fa go kgothatsa go gopola gore Jehofa ke Modimo wa tshiamiso?
8 Le fa Elekana a ka tswa a ne a itse kgotsa a sa itse ka bosetlhogo jwa ga Penina, Jehofa Modimo o ne a bona sengwe le sengwe. Lefoko la gagwe le re bolelela gore o ne a bona dilo tsotlhe mme le tlhagisa motho ope fela yo o ka tswang a rata go fufegela ba bangwe le go ba utlwisa botlhoko. Ka fa letlhakoreng le lengwe, batho ba ba se nang molato e bile ba rata kagiso jaaka Hana, ba ka gomodiwa ke go itse gore Modimo wa tshiamiso o baakanya dilo ka nako ya gagwe le ka tsela ya gagwe. (Bala Duteronome 32:4.) Gongwe Hana o ne a itse seo ka gonne o ne a kopa thuso kwa go Jehofa.
‘A se Ka a Tlhola a Tshwenyega’
9. Re ka ithuta eng mo tseleng e Hana a ileng a iketleeletsa ka yone go tsaya loeto go ya Shilo le fa a ne a itse gore mogadikane wa gagwe yo o lefufa o tlile go mo tshwara jang?
9 Ka makuku go ne go tlhanasela mo ntlong. Mongwe le mongwe, le bana tota, ba ne ba ipaakanyetsa mosepele. Lelapa leno le legolo le ne le tla tshwanelwa ke go tsamaya dikilometara di feta 30 go ya kwa Shilo, le ralala dithota tsa naga ya Eferaime. * Loeto loo lo ne lo ka tsaya motho letsatsi kgotsa a mabedi fa a tsamaya ka dinao. Hana o ne a itse gore mogadikane wa gagwe yo o lefufa o tlile go mo tshwara jang. Le fa go ntse jalo, ga a ka a sala kwa lapeng. Ka jalo, o tlhometse baobamedi ba Modimo sekao se se molemo se le gompieno ba ka se latelang. Ga go botlhale go letla tsela e e sa siamang e batho ba bangwe ba itshwarang ka yone e kgoreletsa kobamelo ya rona. Fa re ka dira jalo, re ka se amogele masego a a tla re thusang go itshokela maemo a a thata.
10, 11. (a) Ke eng fa Hana a ile a tlogela ba lelapa la gagwe mme a ya kwa motlaaganeng? (b) Hana o ne a bulela Rraagwe yo o kwa legodimong mafatlha jang fa a rapela?
10 Kgabagare lelapa leno le legolo le ne le setse le atametse Shilo morago ga go tsamaya letsatsi lotlhe mo ditseleng tse di motsopodia tse di mo dithabeng. Motse ono o ne o agilwe mo thoteng e e dikologilweng ke dithota tse dingwe tse di kwa godimo. Fa ba ntse ba atamela, Hana o tshwanetse a bo a ne a akanya thata ka se a tla se bolelelang Jehofa fa a rapela. Fa lelapa leno le goroga le ne la ja mmogo. Fa tshono e tlhaga, Hana o ne a ba tlogela mme a ya kwa motlaaganeng wa ga Jehofa. Moperesiti yo mogolo Eli o ne a ntse fa thoko ga kgoro. Mme Hana ga a ka a mmona ka gonne a ne a akantse thata ka thapelo ya gagwe. O ne a tlhatswegile pelo gore fa a le mo motlaaganeng o tla utlwiwa. Fa go se ope yo o tlhaloganyang matshwenyego a gagwe, Rraagwe yo o kwa legodimong o ne a tla a tlhaloganya. O ne a tlala khutsafalo mme a simolola go lela.
11 Fa mmele wa gagwe o ntse o roroma ka ntlha ya go sisa pelo, Hana o ne a bua le Jehofa mo pelong. Dipounama tsa gagwe di ne di roroma fa a ntse a leka go akanya mafoko a a ka a dirisang go tlhalosa kutlobotlhoko ya gagwe. Ka jalo, o ne a rapela lobaka lo loleele, a bulela Rraagwe mafatlha. Mme gone, ga a ka a kopa fela gore Modimo a diragatse keletso ya gagwe e kgolo ya go nna le bana. Hana o ne a sa batle fela gore Modimo a mo segofatse mme gape o ne a batla go naya Modimo sengwe. Ka jalo, o ne a dira maikano a gore fa a ka nna le ngwana wa mosimane o tla mo naya Jehofa gore a mo direle botshelo jotlhe jwa gagwe.—1 Sam. 1:9-11.
12. Jaaka sekao sa ga Hana se bontsha, ke eng se re tshwanetseng go se gopola ka thapelo?
12 Ka jalo, Hana o tlhometse batlhanka botlhe ba Modimo sekao mo kgannyeng ya thapelo. Jehofa o kopa batho ba gagwe ka bopelonomi gore ba bue le ene ba gololesegile, ba sa okaoke, ba mmolelele dilo tse di ba tshwenyang fela jaaka ngwana yo o ikanyang motsadi wa gagwe yo a mo ratang. (Bala Pesalema 62:8; 1 Bathesalonika 5:17.) Moaposetoloi Petere o ne a tlhotlhelediwa go kwala mafoko ano a a gomotsang a a malebana le go rapela Jehofa: ‘Latlhelang tlhobaelo yotlhe ya lona mo go ene, ka gonne o a lo kgathalela.’—1 Pet. 5:7.
13, 14. (a) Eli o ne a dira tshwetso efe e e phoso ka Hana? (b) Tsela e Hana a neng a araba Eli ka yone ke sekao se se tlhomologileng jang sa tumelo mo go rona?
13 Le fa go ntse jalo, batho ga ba amege ka ba bangwe le go ba utlwela botlhoko jaaka Jehofa. Fa Hana a ntse a lela e bile a rapela, o ne a tshosiwa ke lentswe lengwe. E ne e le la ga Eli, moperesiti yo mogolo yo o neng a ntse a mo lebile. O ne a re: “O tla itshwara jaaka yo o tagilweng ka lobaka lo lo kae? Tlosa beine ya gago mo go wena.” Eli o ne a bone dipounama tse di roromang tsa ga Hana, go sisa pelo le tsela e a neng a itshwere ka yone. Go na le go botsa gore molato ke eng, o ne a swetsa ka gore o tagilwe.—1 Sam. 1:12-14.
14 Ruri Hana o tshwanetse a bo a ne a utlwile botlhoko tota, fa mo nakong eo e a neng a tlaletswe, a ne a latofadiwa ka tsela eo—le gone a latofadiwa ke monna yo o neng a tlotlega! Le fa go ntse jalo, o ne a re tlhomela sekao se sengwe gape se se molemo sa tumelo. Ga a ka a letla bosaitekanelang jwa motho yo mongwe bo mo kgoreletsa go obamela Jehofa. O ne a araba Eli ka tlotlo a bo a mo tlhalosetsa boemo jwa gagwe. Eli o ne a araba jaana ka bonolo, gongwe a lemoga gore o ne a le phoso: “Tsamaya ka kagiso, mme e kete Modimo wa Iseraele a ka go naya kopo e o e kopileng mo go ene.”—1 Sam. 1:15-17.
15, 16. (a) Hana o ile a solegelwa molemo jang ke go bulela Jehofa mafatlha le go mo obamela kwa motlaaganeng? (b) Re ka etsa jang sekao sa ga Hana fa re fekeediwa ke kutlobotlhoko?
15 Hana o ne a solegelwa molemo jang ke go bulela Jehofa mafatlha le go mo obamela kwa motlaaganeng? Pego eno e balega jaana: “Mosadi a tsamaya a ba a ja, mme sefatlhego sa gagwe sa se ka sa tlhola se tshwenyega.” (1 Sam. 1:18) Baebele e e Boitshepo ya re: “Sefatlhego sa gagwe sa se ka sa tlhola se tlhontse.” Hana o ne a ikutlwa a imologile. E ne e kete o rotse morwalo o o ntseng o mo imela, a o rolela mongwe yo mogolo le yo o maatla go mo feta e bong Rraagwe yo o kwa legodimong, Jehofa. (Bala Pesalema 55:22.) A go na le bothata jo bo ka imelang Jehofa? Nnyaa—ga go na bothata bope fela jo bo ka mo palelang!
16 Fa re ikutlwa re imetswe, re fekeediwa ke kutlobotlhoko, go ka nna molemo gore re etse sekao sa ga Hana mme re bue re gololesegile le Ene yo Baebele e reng ke “Moutlwi wa thapelo.” (Pes. 65:2) Fa re dira jalo re na le tumelo, le rona re ka fitlhela gore mo boemong jwa kutlobotlhoko, re nna le “kagiso ya Modimo e e gaisang kakanyo yotlhe.”—Bafil. 4:6, 7.
“Ga go Na Lefika Lepe le le Tshwanang le Modimo wa Rona”
17, 18. (a) Elekana o ne a bontsha jang gore o ema nokeng maikano a ga Hana? (b) Dilo tse Penina a neng a di dira Hana di ne tsa felela kae?
17 Mo mosong o o latelang, Hana o ne a boela kwa motlaaganeng a na le Elekana. O tshwanetse a bo a ne a mmoleletse se a se kopileng le maikano a a a dirileng ka gonne Molao wa ga Moshe o ne o re monna o ne a ka phimola maikano a a dirilweng ke mosadi wa gagwe fa a sa dumalane le one. (Dipa. 30:10-15) Le fa go ntse jalo, monna yoo yo o ikanyegang ga a ka a dira jalo. Go na le moo, ene le Hana ba ne ba obamela Jehofa mmogo kwa motlaaganeng pele ba boela gae.
18 Penina o ne a lemoga leng gore dilo tse a di dirang ga di tlhole di utlwisa Hana botlhoko? Le fa pego eno e sa tlhalose, mafoko a a reng ‘a se ka a tlhola a tshwenyega’ a bontsha gore go tloga ka nako eo, Hana o ne a itumetse e bile a sa tlhole a tshwenyega. Go ise go ye kae, Penina o ne a lemoga gore ditiro tsa gagwe tsa letlhoo ga di tlhole di tshwenya Hana. Mme Baebele ga e umake leina la ga Penina gape.
19. Hana o ne a segofadiwa ka eng, mme o ne a bontsha jang gore ga a lebala kwa masego ao a tswang teng?
19 Fa dikgwedi di ntse di feta, kagiso ya mogopolo e Hana a neng a na le yone e ne ya fetoga boitumelo jo bogolo. O ne a imile! Le fa dilo di ne di tsamaela Hana sentle, ga a ka a lebala gore o ne a segofaditswe ke mang. Fa a sena go tshola ngwana wa mosimane, o ne a mmitsa Samuele, mo go kayang “Leina la Modimo,” mme go bonala le ne le kaya go bitsa leina la Modimo e leng se Hana a neng a se dirile. Mo ngwageng oo, ga a ka a tsamaya le Elekana le ba lelapa go ya kwa Shilo. O ne a sala kwa lapeng le ngwana ka dingwaga di le tharo go fitlha a mo kgwisa. Go tswa foo, o ne a ipaakanyetsa letsatsi la fa a tla bo a kgaogana le morwawe yo a mo ratang thata.
20. Hana le Elekana ba ne ba diragatsa jang tsholofetso e ba e diretseng Jehofa?
20 Go tshwanetse ga bo go ne go le thata go kgaogana le morwawe. Aitsane, Hana o ne a itse gore Samuele o tla tlhokomelwa sentle kwa Shilo, gongwe a tlhokomelwa ke basadi bangwe ba ba direlang kwa motlaaganeng. Le fa go ntse jalo, Samuele o ne a sa ntse a le mmotlana thata, mme ke mmè ofe yo o ka batlang go kgaogana le ngwana wa gagwe? Mme gone, Hana le Elekana ba ne ba isa mosimane kwa tempeleng ba sa ngongorege, mme ba itumetse. Ba ne ba ntsha ditlhabelo mo ntlong ya Modimo mme ba isa Samuele kwa go Eli, ba mo gopotsa maikano a Hana a neng a a dira dingwaga pelenyana ga moo.
21. Thapelo ya ga Hana e ne ya bontsha jang gore tumelo ya gagwe e nonofile? (Bona le lebokose le le reng, “ Dithapelo Tse Pedi Tse di Tlhomologileng.”)
21 Go tswa foo, Hana o ne a rapela thapelo e Modimo a ileng a bona go tshwanela gore e kwalwe mo Lefokong la gagwe le le tlhotlheleditsweng. Fa o bala mafoko a gagwe a a mo go 1 Samuele 2:1-10, o tla lemoga gore mola mongwe le mongwe o bontsha kafa tumelo ya gagwe e neng e nonofile ka gone. O ne a baka Jehofa kafa a dirisang maatla a gagwe a a gakgamatsang ka gone—bokgoni jwa gagwe jo bo sa tshwaneng le bope jwa go kokobetsa ba ba ikgodisang, go segofatsa ba ba gateletsweng, go fedisa botshelo kgotsa go bo falotsa mo losong. O ne a baka Rraagwe ka go bo a le boitshepo, a le tshiamiso e bile a ikanyega. Go a utlwala go bo Hana a ile a re: “Ga go na lefika lepe le le tshwanang le Modimo wa rona.” Jehofa o ikanyega ka botlalo e bile ga a fetoge, ke botshabelo jwa botlhe ba ba gateletsweng le ba ba patikiwang ba ba kopang thuso kwa go ene.
22, 23. (a) Ke eng fa re ka tlhomamisega gore Samuele o godile a itse gore batsadi ba gagwe ba a mo rata? (b) Jehofa o ne a segofatsa Hana jang gape?
22 Ruri e ne e le tshiamelo go bo Samuele yo mmotlana a na le mmè yo o nang le tumelo e e nonofileng mo go Jehofa. Ga go pelaelo gore fa a ntse a gola o ne a tlhologelelwa mmaagwe, mme gone ga a ka a ikutlwa a lebetswe. Ngwaga le ngwaga fa Hana a tla Shilo, o ne a mo tlela seaparo se se se nang mabogo se a tla se aparang fa a direla kwa motlaaganeng. Seaparo seno se ne se bonala gore se rokilwe ke mmè yo o ratang le yo o tlhokomelang morwawe. (Bala 1 Samuele 2:19.) Mmone ka leitlho la mogopolo a apesa morwawe seaparo seno se sesha, a ntse a se baakanya, a mo lebile ka lorato a ntse a bua le ene ka bonolo a mo kgothatsa. E ne e le tshegofatso go bo Samuele a na le mmè yo o ntseng jalo mme o ne a gola a itumedisa batsadi ba gagwe le Iseraele yotlhe.
23 Hana le ene o ne a sa lebalwa. Jehofa o ne a mo segofatsa ka go dira gore a kgone go tshola bana mme a tsholela Elekana bana ba bangwe ba le batlhano. (1 Sam. 2:21) Le fa go ntse jalo, gongwe masego a magolo a Hana a ileng a nna le one, ke kamano e a neng a nna le yone le Rraagwe e bong Jehofa, e e neng ya nonofa le go feta fa dingwaga di ntse di ya. E kete le wena o ka diragalelwa ke se se tshwanang fa o ntse o etsa tumelo ya ga Hana.
^ ser. 7 Le fa pego eno ya Baebele e re Jehofa ‘o ne a tswetse sebopelo sa ga Hana,’ ga go na bosupi bope jwa gore Modimo o ne a galefetse mosadi yono yo o ikanyegang le yo o boikobo. (1 Sam. 1:5) Baebele e a tle e bue ka ditiragalo dingwe tse Modimo a neng a letlelela gore di direge ka lobaka lo lo rileng.
^ ser. 9 Sekgala seno se lekanyediwa ka motse o Elekana a goletseng kwa go one wa Rama, one motse o mo motlheng wa ga Jesu o ka tswang o ne o bidiwa Arimathea.

robotstxt: allowed

filter: keep


text:
Tshupô ya Dintša tsa Selegae
Dintša tsa selegae (Canis familiaris) di ka baka tshenyô e kgolo mo dipolaseng tsa leruo. Batho bangwe ba akanya fa ele fela dintša tse di sasanka di tshwerwe ke tlala tse di bakang tshenyô, fela mo boammaaruring gantsi ke diphologolo tsa lapa, tse nnye le tse kgolo, tse di tsenang mo letsholong la go bolaya. Dintša e ka nna sengwe le sengwe gotswa go pavement special goya go Jack Russel kgotsa Boerboel mme tshenyô gantsi e a etegela fa di dira ka setlhopha.
Dintša di ka tsamaya sekgala sa di-kilometre go tshwara diphologolo le go baka tshenyô. Batho ba le ba ntsi ga se gantsi ba lemoga bosenyi jwa dintša tsa bona. Le tota kwa Cape Town go ntse le dipego ka ga dintša tse di ipopang setlhopha le go baka tshenyô mo Table Mountain fa beng ba tsona ba ile tirong. E tota ele bothata go dipolase tse di gaufi le mafelo a bodulo.
Mokgwa wa Polaô le Phepô
Dintša ke ditlhasedi tse di kotsi thata. Di gagola le go loma ditsongwa tsa tsona fela fela, ntle le mokgwa o o tsepameng. Gantsi go tlile go nna le metlhala ele mentsi, ka ge dintša di rata go tabogisa le go loma setsongwa sa tsona fa di ntse di taboga fa thoko ga sona. Dikonyana tse nnye gantsi di longwa mo sehubeng, mokwatleng kgotsa tlhogong, fa dikonyana tse kgolwane di longwa gongwe le gongwe mo mmeleng. Melongô gantsi e ka bonwa mo hamstring, tlhogong, ditsebeng, molaleng kgotsa mo ditlhakoreng tsa setsongwa.
Polaô gantsi e tlhamuketse - nako dingwe e phepa jaaka ya setlhasedi sa tlholegô - mme setoto gantsi se gogwagogwa goya godimo le tlase. Tshenyô le yona ka kakaretso e atologile, ka go repetlwa kgotsa go bolawa ga diphologolo di le mmalwa.
Metlhala gantsi e kopakopanngwa le ya lengau, fela karolwana ya kwa morago ya kgatô e tlhoka difôrô tsa sebopego sa W tse eleng tsa lapa la dikatse.
Bontsi jwa nama e e jewang bo a farologana, go tloga ka go jewa go se nene goya go ka bontsi jo bogolo. Phepô gantsi ke gotswa kwa morago, ka manathwana a makima a a kgagamololwang gotswa mo setotong. Marapo a magolo a tlile go tlhafunwa kgotsa go jewa, mme boboa bo ka gasagasana felo gotlhe. Manathwana a magolo a letlalo le ona a ka kgagamololwa gotswa mo setsongweng.
Taolô
Legora la motlakase ke sethibedi se se gaisang kgatlhanong le dintša. Fa diphologolo di bewa mo lesakeng kgotsa mo dihôkông, mo lobakeng lwa dikgogo, tlhokomelo e e kgethegileng e tshwanetse go tsewa go netefatsa fa dintša di ka se kgone go tsena ka go tlolela kgotsa go gagabela ka fa tlase ga legora.
Fa bothata bo runya, go botlhale go laletsa Society for the Prevention of Cruelty to Animals (SPCA). Dintša tsa mo polaseng di tshwanetse go tlhatlhelwa bosigo, di fepwe ka tshwanelo mme di se tlogelwe go itsamaela ntle le tlhokomelo, go thibela gore e nne bothata.
Dintša tse di sasankang di ka tshwarwa ka serai sa hôkô. Molemirui o na le tetla ya go thunya ntša mo polaseng ya gagwe go sireletsa leruo la gagwe.
Translated by Nchema Rapoo


text:
141Mme Abia a robala le borraagwe a fitlhwa mo motseng wa ga Dafita, mme Asa morwawe a nna kgosi mo boemong jwa gagwe. Mo metlheng ya gagwe lefatshe la nna mo kagisong dinyaga di le some. 2Asa a dira tse di molemo tse di siameng mo matlhong a Morena Modimo wa gagwe. 3A tlosa dialetare tsa medimo e sele le dithota tsa tlhabelo, a thubaganya majwe a a motloutlo, a rema medimako ya Ašera, 4a laela Bajuta gore ba batle Morena, Modimo wa borraabo, ba dire ka fa molaong le taolong tsa ona. 5A ba a tlosa dithota tsa tlhabelo le majwe a a motloutlo a letsatsi mo metseng yotlhe ya Juta, mme bogosi jwa nna mo kagisong ka puso ya gagwe. 6A ba a aga metse e e femetsweng mo Juta; gonne lefatshe le ne le iketlile, go se na ope yo o lwang nae ka dinyaga tseo, ka Morena a mo file boikhutso.
7Ke ka moo a reileng Bajuta a re: “A re ageng metse eo, re e agelele ka lobota le dinaka tsa phemelo le dikgoro le mephakarego, re sa ntse re le barena ba lefatshe. E re ka re tlhokometse Morena, Modimo wa rona, le ona o re tlhokometse, wa re naya boikhutso tikologong, wa re tsweletsa pele.” 8Asa o ne a na le mephato ya batlhabani ba Juta ba ba tshotseng dithebe le marumo ba le 300 000, le ba Benyamene ba ba tshotseng dithebe ba itse go hula ka mara, ba le 280 000; botlhe bao e ne e le batlhabani ba ba pelokgale.
9Ba kile ba bololelwa ke Sera wa Moethiopia, a tla a na le batlhabani ba le sedikadike le dikoloi tsa ntwa di le 300, a fitlha kwa Mareša. 10Ke fa Asa a bolola go mo kgatlhantsha, mme ba ikemisa ka thulaganyo ya tlhabano kwa mogorogorong wa Sefatha ntlheng ya Mareša. 11Mme Asa a rapela Morena Modimo wa gagwe a re: “Morena, ga go na ope kwa ntle ga gago yo o ka thusang, fa go tlhabana yo o thata le yo o bokoa. Re thuse, Morena Modimo wa rona, gonne re ikaega ka wena, mme re tsile go tlhabana le bontsi jo ka leina la gago. Morena, o Modimo wa rona. A motho a se ka a kgona sepe fa pele ga gago!”
12Mme Morena a itaya Baethiopia, ba fenngwa ke Asa le Bajuta, ba be ba tshaba. 13Asa le batlhabani ba ba nang nae ba ba khutšhela go ya go fitlha kwa Gerara, mme ga bolawa ba bantsi ba Baethiopia, mo ba paletsweng ke go tia gape; gonne ba ne ba remagantswe ke Morena le mephato ya gagwe, mme Bajuta ba bona thopo e kgolo thata, 14ba fenya metse yotlhe e e mo tikologong ya Gerara; gonne letshogo la Morena le ne le wetse mo go yona. Ba thukhutha metse yotlhe eo, ga nna thopo e kgolo mo go yona. 15Le gona ba thopa ditente tsa badisa ba diruiwa, ba gapa dinku tse dintsi le dikammele, ba be ba boela kwa Jerusalema.


text:
31A nthaya a re: “Morwa-motho, jaa se o se fitlhelang, jaa lokwalo lo, o ye o bue le Baiseraele.”
2Ka atlhama; a njesa lokwalo loo, 3a nthaya a re: “Morwa-motho, jaa lokwalo lo ke lo go nayang, o kgorise mpa ya gago.” Ka lo ja, mme lwa nna monate mo ganong la me jaaka dinotshe.
4A ba a nthaya a re: “Morwa-motho, tloga o ye kwa Baiseraeleng, o bue nabo ka mafoko a me. 5Gonne ga o rongwe kwa morafeng wa puo e e sa utlwaleng, wa loleme lo lo thata, mme e le kwa Baiseraeleng; 6e seng kwa merafeng e megolo ya dipuo tse di sa utlwegeng, ya diteme tse di makete, e o ka palelwang ke go utlwa mafoko a yona. Mme fa nka bo ke go roma kwa go yona, e ka bo e go utlwa. 7Mme Baiseraele ga ba ka ke ba dumela go go utlwa, gonne ba gana go nkutlwa. Gonne Baiseraele botlhe ba tlhogo-di-thata, ba pelo-di-thata. 8Bona, ke kwatlaladitse sefatlhego sa gago jaaka difatlhego tsa bone; ke thatafaditse tlhogo ya gago jaaka ditlhogo tsa bone. 9Ke dira tlhogo ya gago popota jaaka taemane e e popota bogolo go lefika. Se ba boife, se tshoge fa pele ga bone! Gonne bone ke losika lwa baitaodi.”
10A ba a nthaya a re: “Morwa-motho, mafoko otlhe a ke a buang nao, a tsee ka pelo, a utlwe ka ditsebe. 11O be o ye kwa batshwarwing ba morafe wa ga eno, o bue nabo, o ba ree o re: ‘Morena Modimo o bua jaana,’ le fa ba utlwa gongwe ba gana.”
12Ke fa Mowa o ntsholetsa, ke utlwa lentswe la loratla lo logolo fa morago ga me le re: “A go bakwe kgalalelo ya Morena e e tlogang mo felong ga yona.”
Dit. 8:39
13Ka utlwa mosumo wa diphuka tsa diphedi tse di amanang le loratla lwa maotwana natso le tumo ya thoromo e kgolo ya lefatshe. 14Mowa wa ntsholetsa, wa ntlosa; ka tsamaya ke kgopisegile mo moweng ka botlhoko, ke imelwa ke seatla sa Morena. 15Ka fitlha kwa batshwarwing kwa Thele-Abibe, ba ba neng ba nna fa nokeng ya Kebare, kwa ba neng ba nna teng, ka nna nabo teng malatsi a supa ke ntse ke palelwa ke go bua.
16Mme ya re malatsi a supa a sena go feta, Lefoko la Morena la tla kwa go nna la re: 17“Morwa-motho, ke go dirile modisa wa Baiseraele. E ne e re fa o utlwa lefoko le le tswang mo molomong wa me, o ba tlhagise, o romilwe ke nna.
Jes. 52:8
Baheb. 13:17
18Fa ke raya moikepi ke re: ‘O tshwanetse go swa!’ mme o sa mo tlhagise, o sa bue sepe gore o mo tlogedise tsela e e bosula ya gagwe gore a pholosiwe, foo ene moikepi o tla swa ka boleo jwa gagwe, mme madi a gagwe ke tla a lopa mo seatleng sa gago. 19Fela fa o tlhagisa moikepi, mme a sa sokologe mo boikepong jwa gagwe le e seng go tlogela tsela e e bosula ya gagwe, ene o tla swa ka boleo jwa gagwe, mme wena o pholositse bophelo jwa gago.
20“Gape fa mosiami a tlogela tshiamo ya gagwe, a dira tshiamololo, mme ke mmeela sekgopi, ene o tla swa. Fela fa o sa mo tlhagisa, ene o tla swa ka boleo jwa gagwe; le tse di siameng tse a kileng a di dira ga di nke di gopolwa, mme madi a gagwe ke tla a lopa mo seatleng sa gago.
21Fela fa o tlhagisa mosiami gore mosiami a se ka a leofa, mme a sa leofe, ruri o tla phela, gonne o dumetse go tlhagisiwa. Le wena o tla bo o ipholositse.”
22Gona koo seatla sa Morena sa ba sa nna mo go nna, a nthaya a re: “Nanoga o tswele kwa lobaleng, ke tla bua nao teng.”
23Ka nanoga, ka tswela kwa lobaleng, ka fitlhela kgalalelo ya Morena e eme gona e e tshwanang le kgalalelo e ke e bonyeng fa nokeng ya Kebare, ka ba ka wela fa fatshe ka sefatlhego.
24Ke fa Mowa o tsena mo go nna, o nkemisa ka dinao. Mme Morena a bua le nna, a nthaya a re: “Yaa o itswalele mo ntlong ya gago!
25Wena morwa-motho, itse gore ba tla go pega dikgole, ba go golega ka tsona gore o se ka wa tswela kwa go bone. 26Le gona ke tla kgomaretsa loleme lwa gago mo magalapeng a gago gore o nne semumu. Ga o nke o nna mokgalemedi wa bone, gonne ke losika lwa baitaodi.
27Mme fa ke bua nao, ke tla go bula molomo gore o ba ree o re: ‘Morena Modimo o bua jaana le jaana!’ Yo o utlwang a a utlwe! Yo o ganang a a gane! Gonne ke losika lwa baitaodi.


text:
Wikipedia:Introduction
Amogelesega mo Wikipedia, tirisanyommogo e maikaelelo a yone e leng go leka go ensaeklopidia ka diteme tsa mafatshe a a farologanyeng, mme ebile e sa sokamela ka letlhakoreng lepe e bile e dirisiwa ke mongwe le mongwe mo interneteng mahala. Wikipedia ga e duelelwe, e bile e ka dirisiwa go batla tlhaloso ya sepe fela kgotsa go tsenya sengwe, le go baakanya tse di setseng di tsentswe. Ka gore mongwe le mongwe o kgone go tsenya se a se batlang, Wikipedia ga e kake ya tshepisa ka gore se o tla se filthelang fa ke boammaaruri jo bo tletseng. O ka lekeletsa ka Sandbox. Tswana Wikipedia e, e na le di article di le 495. Go tsaya malebane go bona gore o ka kwala eng, o ka tlhola gore batho ba kopile eng.


text: 1 Mo metlheng ya bogologolo, Modimo o ne a bua le borraaronamogolo a dirisa baporofeti ka makgetlo a le mantsi le ka ditsela tse di farologaneng.+2 Jaanong mo nakong eno,* o bua le rona a dirisa Morwa,+ yo a mo tlhomileng gore a nne moruaboswa wa dilo tsotlhe,+ le yo a neng a mo dirisa go dira dilo tse di mo lefatsheng le tse di kwa legodimong.*+3 O bonatsa kgalalelo ya Modimo+ e bile o tshwana le ene tota,+ mme o dira gore dilo tsotlhe di tswelele di le teng a dirisa lefoko la gagwe le le maatla. Mme fa a sena go itshekisa maleo a rona,+ o ne a nna ka fa seatleng sa moja sa Modimo yo Mogolo yo o kwa godimo.+4 Jaanong o mogolo go feta baengele,+ ka gonne o ne a newa leina le le fetang maina a bone.+5 Ka sekai, Modimo o kile a raya moengele ofe a re: “O morwaake; jaanong gompieno ke rrago”?+ A bo a re: “Ke tla nna rraagwe, mme ene o tla nna morwaake”?+6 Mme fa Modimo a romela Leitibolo+ la gagwe gape mo lefatsheng, a re: “A baengele botlhe ba Modimo ba obame fa pele ga gagwe.”7 Gape, fa a bua ka baengele a re: “O dira gore baengele ba gagwe ba nne maatla thata, le batlhanka ba gagwe+ ba nne jaaka kgabo ya molelo.”+8 Mme fa a bua ka Morwa a re: “Modimo ke ene a go nayang taolo ya go busa*+ ka bosakhutleng le go ya go ile, mme lore lwa segosi lwa Bogosi jwa gago ke lore lwa tshiamiso.*9 O ne wa rata tshiamo, mme o ne wa tlhoa bosula. Ke gone ka moo Modimo wa gago a go tloditseng+ ka leokwane a bo a dira gore o itumele go gaisa balekane ba gago.”+10 Gape mo dikwalong tsa Modimo go kwadilwe go twe: “Wena Morena, kwa tshimologong o ne wa thaya metheo ya lefatshe, mme magodimo ke tiro ya diatla tsa gago.11 Di tla nyelela, mme wena o tla tswelela o le gone; mme di tla onala tsotlhe fela jaaka seaparo,12 mme o tla di phutha fela jaaka kobo, e bile o tla di fetola fela jaaka fa motho a apola seaparo mme a apara se sengwe. Le fa go ntse jalo, wena ga o fetoge, le dingwaga tsa gago ga di kitla di khutla.”+13 Mme o kile a raya moengele ofe a re: “Nna ka fa seatleng sa me sa moja go fitlha ke dira gore baba ba gago ba nne ka fa tlase ga dinao tsa gago”?+14 A baengele botlhe ga se meya e e direlang Modimo?*+ A Modimo ga a ba laela gore ba thuse ba ba tlileng go bolokwa?


text:
2 Morago ga moo, e ne ya nna letsatsi le bomorwa Modimo wa boammaaruri*+ ba neng ba tsena ba tla go ema fa pele ga ga Jehofa+ ka lone, Satane le ene o ne a tsena kwa go bone a tla go ema fa pele ga ga Jehofa.+2 Foo Jehofa o ne a botsa Satane a re: “O tswa kae?” Satane o ne a araba Jehofa a re: “Ke ne ke ile go kgarakgatshega mo lefatsheng le go tsamayatsamaya mo go lone.”+3 Mme Jehofa o ne a botsa Satane a re: “A o etse tlhoko* motlhanka wa me e bong Jobe? Ga go na ope yo o tshwanang le ene mo lefatsheng. Ke monna yo o siameng le yo o se nang molato,+ yo o boifang Modimo e bile a tlhoile se se bosula. O sa ntse a ikanyega mo Modimong,+ tota le fa o leka go ntlhotlheletsa gore+ ke mo fedise* kwantle ga lebaka.”4 Le fa go ntse jalo, Satane o ne a araba Jehofa a re: “Letlalo mo boemong jwa letlalo. Motho o tla ntsha sengwe le sengwe se a nang le sone gore a boloke botshelo* jwa gagwe.5 Mme jaanong, ntsha seatla sa gago mme o iteye lerapo la gagwe le nama ya gagwe, mme ruri o tla go tlhapatsa phatlalatsa.”+6 Foo Jehofa o ne a raya Satane a re: “Tsamaya, dira sengwe le sengwe se o se batlang ka ene.* Mme gone, o se ka wa mmolaya!”7 Ka jalo, Satane o ne a tswa fa pele ga* ga Jehofa mme a dira gore Jobe a tswe mathopa* a a botlhoko+ go simologa kwa lonaong lwa gagwe go fitlha kwa tlhogong ya gagwe.8 Mme Jobe o ne a tsaya kapetla ya sejana sa letsopa se se thubegileng gore a ingwaye ka yone, mme o ne a ntse mo meloreng.+9 La bofelo mosadi wa gagwe o ne a mo raya a re: “Go na le gore o tswelele o ikanyega mo Modimong, a ga go botoka gore o tlhapatse Modimo mme o swe?”10 Le fa go ntse jalo, Jobe o ne a mo raya a re: “O bua jaaka mosadi yo o se nang tlhaloganyo. A re tshwanetse go amogela se se molemo fela mo Modimong wa boammaaruri mme re sa amogele le se se bosula?”+ Le fa gone Jobe a ne a diragalelwa ke dilo tseno tsotlhe, ga a ka a bua sepe se se phoso.+11 Ditsala tsa ga Jobe* tse tharo di ne tsa utlwela ka masetlapelo otlhe a a mo wetseng, mme mongwe le mongwe wa bone o ne a tla a tswa kwa lefelong la gagwe. Ditsala tseo e ne e le Elifase+ wa Motemane, Biledade+ wa Moshuha+ le Sofare+ wa Monaama. Ka jalo, ba ne ba dumalana gore ba kopane mmogo gore ba ye go hutsafala le Jobe le go mo gomotsa.12 Fa ba mmona ba sa le kgakala, ba ne ba sa lemoge le gore ke Jobe. Mme ba ne ba thubega ka selelo fa ba mo lemoga ba bo ba gagoganya diaparo tsa bone, mme ba ne ba gasa lorole mo phefong le mo ditlhogong tsa bone.+13 Go tswa foo, ba ne ba nna fa fatshe fa go ene malatsi a le supa le masigo a le supa. Ga go na ope wa bone yo o neng a bua sepe le ene, ka gonne ba ne ba bona gore o mo botlhokong jo bogolo thata.+
Dintlha Tse di Kwa Tlase
^ Sekapuo sa Sehebera se se kayang barwa ba Modimo ba baengele.


text: 11 Ka jalo, a Modimo o ne a latlha batho ba gagwe?+ Nnyaa, le e seng! Gonne le nna ke Moiseraele, wa losika lwa ga Aborahame, wa lotso lwa ga Benjamine.2 Modimo ga a ka a latlha batho ba gagwe, ba a sa bolong go ba tlhopha.*+ A ga lo itse se lokwalo lo se buang ka Elija, fa a ne a rapela Modimo a ngongorega ka Baiseraele?3 Elija o ne a re: “Jehofa,* ba bolaile baporofeti ba gago, ba epolotse dibeso tsa gago, go setse nna fela ke le nosi, mme jaanong ba batla go mpolaya.”+4 Le fa go ntse jalo, Modimo o ne a mo raya a reng? O ne a re: “Ke sa ntse ke na le banna ba le 7 000 ba ba setseng, ba mangole a bone a sa khubamelang Baale.”+5 Ka jalo, ka tsela e e tshwanang, mo nakong eno gape go na le setlhopha+ se sennye* sa ba ba tlhophilweng ka ntlha ya bopelonomi jo bogolo.*6 Jaanong seno se raya gore Modimo o ne a ba tlhopha ka ntlha ya bopelonomi jwa gagwe jo bogolo,+ e seng ka ntlha ya ditiro tsa bone.+ Fa e le gore ba ne ba dira ka natla gore ba tlhophiwe, ba ne ba tla bo ba sa tlhophiwa ka ntlha ya bopelonomi jwa Modimo jo bogolo.7 Jaanong go tweng? Baiseraele ga ba a ka ba bona se ba neng ba se batla ka tlhoafalo. Ba ba tlhophilweng ke bone ba ba neng ba se bona.+ Ba bangwe botlhe ga ba a ka ba reetsa,*+8 fela jaaka go kwadilwe go twe: “Modimo o dirile gore ba robale boroko jo bogolo,+ mo e leng gore matlho a bone ga a bone le ditsebe tsa bone ga di utlwe, go tla go fitlha mo letsatsing leno.”+9 Gape, Dafide a re: “Dira gore tafole ya bone e nne serai le sekgopi mme a ba atlholwe.10 Dira gore matlho a bone a fifale gore ba se ka ba bona, e bile o dire gore ba obege ba rwale morwalo o o bokete.”+11 Ka jalo, a ba ne ba kgopiwa gore ba se ka ba tlhola ba ema? Nnyaa, le e seng! E re ka ba ne ba leofa mme batho ba ditšhaba tse dingwe ba ne ba bolokwa, ba a fufega.+12 Jaanong fa e le gore go leofa ga bone go tlisetsa lefatshe dikhumo, le go fokotsega ga palo ya bone go tlisetsa batho ba ditšhaba tse dingwe dikhumo,+ ruri dikhumo tsa bone di tla nna dintsi thata fa palo ya bone e tla bo e feletse!13 Jaanong ke bua le lona ba lo tswang mo ditšhabeng tse dingwe. E re ka ke le moaposetoloi yo o rometsweng mo ditšhabeng tse dingwe,+ ke tlotla tiro e ke e direlang Modimo+14 gore ke tle ke bone gore a ka tsela nngwe nka kgona go dira gore batho ba gaetsho* ba fufege mme ke boloke bangwe mo go bone.15 Gonne go latlhiwa ga bone+ go ne ga dira gore batho ba bangwe mo lefatsheng ba nne ditsala tsa Modimo.* Fa Modimo a ba amogela gape, go tla nna jaaka e kete ba tsosiwa mo baswing ba bo ba tshela gape.16 Mo godimo ga moo, fa e le gore bontlhanngwe jwa bupi jo bo dubilweng jo bo tsewang e le mabutswapele bo boitshepo, go raya gore bupi jotlhe le jone bo boitshepo; mme fa e le gore modi o boitshepo, dikala le tsone di ntse jalo.17 Le fa go ntse jalo, dikala tse dingwe di ne tsa kgaolwa* mo setlhareng. Go tswa foo, wena, o ne wa bofelelwa* mo go tsone le fa o le motlhware wa naga, mme jaanong o solegelwa molemo ke modi wa motlhware.18 Mme gone, o se ka wa akanya gore o botoka go na le* dikala tse dingwe. Mme fa o akanya gore o botoka mo go tsone,*+ o gakologelwe gore ga se wena o tshegeditseng modi, mme modi o tshegeditse wena.19 Ka jalo, o tla re: “Dikala di ne tsa kgaolwa gore ke tle ke bofelelwe.”+20 Seo se boammaaruri! Gonne ba ne ba kgaolwa ka ntlha ya go tlhoka tumelo,+ mme wena o eme ka tumelo ya gago.+ O se ka wa nna mabela, mme o boife.21 Gonne fa e le gore Modimo o ne a kgaola dikala tsa setlhare seo, le wena o tla go kgaola.22 Ka jalo, o kgona go bona gore Modimo o pelonomi+ gape o bogale. O galefela ba ba neng ba wa.+ Mme o pelonomi mo go wena fa fela o nnela ruri mo bopelonoming jwa gagwe; go seng jalo, le wena o tla kgaolwa.23 Le bone, fa ba simolola go nna le tumelo, ba tla bofelelwa,+ ka gonne Modimo o kgona go ba bofelela gape mo setlhareng.24 O ne wa kgaolwa mo setlhareng sa motlhware sa naga mme wa bofelelwa mo setlhareng sa motlhware sa tshingwana, e leng selo se se sa tlwaelegang. Ruri go tla nna motlhofo gore dikala tsa tlholego di bofelelwe gape mo setlhareng sa tsone sa motlhware!25 Gonne ke batla gore lo itse ka sephiri se se boitshepo+ seno lona bakaulengwe, gore lo se ka lwa akanya gore lo botlhale: Bangwe ba batho ba Iseraele ba ne ba nna tlhogoethata go fitlha palo ya batho ba ditšhaba tse dingwe e felela,26 mme eno ke tsela e Iseraele yotlhe+ e tla bolokwang ka yone. Dikwalo tsa re: “Mmoloki* o tla tswa mo Siona+ a bo a tlosa dilo tse di bosula tse di dirwang mo go Jakobe.27 Mme eno ke kgolagano e ke e dirang le bone,+ fa ke tlosa maleo a bone.”+28 Ke boammaaruri gore ke baba ba Modimo ka gonne ba ne ba gana dikgang tse di molemo, mme seno se lo solegetse molemo. Mme ka ntlha ya se Modimo a ileng a se solofetsa borraabonemogolo, o ne a tlhopha bangwe ba bone gore e nne ditsala tsa gagwe.+29 Gonne Modimo ga a kitla a ikwatlhaela dimpho tse a neng a di ntsha, e bile ga a kitla a ikwatlhaela go bitsa ba a neng a ba bitsa.30 Gonne lo kile lwa bo lo sa utlwe Modimo+ mme jaanong lo utlwetswe botlhoko+ ka ntlha ya botlhokakutlo jwa Bajuda.+31 Jaanong ke bone ba ba sa utlweng Modimo, mme lona Modimo o ne a lo utlwela botlhoko. Mme le bone a ka ba utlwela botlhoko jaaka lo ne lwa utlwelwa botlhoko.32 Gonne Modimo o letlile batho botlhe gore ba nne makgoba a botlhokakutlo,+ gore a ba utlwele botlhoko botlhe.+33 Ruri dikhumo le botlhale le kitso ya Modimo di boteng! Ruri ga re kitla re itse dikatlholo tsa gagwe ka botlalo e bile ga re kgone go tlhaloganya ditiro tsa gagwe tsotlhe!34 Gonne “ke mang yo o itseng mogopolo wa ga Jehofa,* kgotsa ke mang yo o ka nnang mogakolodi wa gagwe?”+35 Kgotsa, “ke mang yo o neng a mo naya sengwe, mo e leng gore o tshwanetse go duelwa?”+36 Ka gonne dilo tsotlhe di tswa mo go ene e bile di teng ka ene e bile ke tsa gagwe. A a galalediwe ka bosakhutleng. Amen.


text:
TSOGANG! No. 6 2016 | Go Thibela go Tsenwa ke Malwetse
Go na le malwetse a mantsi a a ka tsenyang botsogo jwa gago mo kotsing. O ka itshireletsa jang?
SETLHOGO SA KA FA NTLE
Go Thibela go Tsenwa ke Malwetse
Letsatsi le letsatsi mmele wa gago o lwa le baba ba ba didimetseng e bile ba sa bonale mme ba le kotsi mo ba ka go bolayang.
SETLHOGO SA KA FA NTLE
Itshireletse Kgatlhanong le Malwetse
Ela tlhoko dilo di le tlhano tse di ka dirang gore go nne motlhofo go tsenwa ke malwetse le kafa o ka itshireletsang ka gone.
A GO TLHAMILWE?
Ditlhale Tse Ditshesane Tsa Setshedi se se Nnang mo Kgapetleng
Di-mussel di ingangatlela di dirisa ditlhale tsa tsone. Go tlhaloganya seno go ka re thusa go itse mokgwa o mosha o re ka o dirisang go kgomaretsa dilo mo dikagong kgotsa go kopanya mesifa le marapo.
GO THUSA LELAPA
Ditsela Tsa go Bontshana Tlotlo
Go bontsha tlotlo mo lenyalong ga se selo se se tshwanetseng go dirwa sewelo; ke karolo ya botlhokwa thata ya lenyalo. O ka bontsha jang molekane wa gago tlotlo?
TSA MALOBA
Desiderius Erasmus
O bidiwa “motho yo o tumileng mo lefatsheng lotlhe wa Motlha wa Ditlhabologo.” Ke eng se se dirileng gore a tume?
Ditlhapi Tse di Kgatlhang Thata
Tlhapi eno e nnye e na le mebala e mentle e bile e dirisana bontle le setlhatshana sa mo lewatleng. Ditshedi tseno di kgona jang go dirisana mmogo?
SE BAEBELE E SE RUTANG
Go Tshwara Nako
Go tshwara nako go ama tsela e batho ba go lebang ka yone. Baebele ya reng ka kgang eno ya botlhokwa? O ka ithutang jang go tshwara nako?
Kaedi ya 2016 ya Tsogang!
Lenaane la ditlhogo tse di gatisitsweng ka 2016.
Tse Dingwe
Phutha o Nne Phepa
Jehofa o beile sengwe le sengwe fa se tshwanetseng. Ithute kafa le wena o ka phuthang dilwana tsa gago mme wa nna phepa ka gone!
Baebele ya Reng ka Keresemose?
Tshimologo ya dingwao di le thataro tse di itsegeng tsa Keresemose e ka go gakgamatsa.


text:
E ne e rile di bolola tsa palama motlhaba tsa fologela ka kwa poaneng. Ka e ne e dikile e nele, tsa bo fitlhela bo le teng sentle. Di tlhotse ka koo di hula. Tota e se go hula, e le go tsaya fela ka loleme ka bo ne bo sa batliwe.
Fa di ntse di bo tsaya jalo, ke Thulare le ene a ya le leretlwa, a a ja moretlwa, ka le one o ne o se kana ka sepe. Nnyaa, a tlhola a iketlile e bile e kete ga a disa. Fa a sena go nna a ja fale, le fale, a utlwa e kete letsapanyana le tlaa mo tlela. A bona monato o o moriti monate ke ole a ikhutsa fa go one. Le fa di ne di sa hulele gope kgakala, tsone le tsone ka nako e, di ne di setse di ngotlile mosepele, dingwe di bile di bothile. Fa a utlwa gore jaanong letsapa lele le dule, a kgalema, a itaya molodi. Tsa bo di setse di mo utlwile. Tsa tswa tsa leba mogobe wa Dikhujwana, e kubakuba kwa pele ga tsone kgomo e tshetlhana Gogalepai.
Ka le one o ne o se gope kgakala, go ise go e kae, ke di gorogile koo. Le one tsa a tabola, dingwe e kete le go boa ga di na go tlhola di a boela gape. Fa di tlhatloga tsa boa tsa ikgata motlhala, tsa feta ka poana, tsa ralala lenato. Fa di fologela ka kwa, ke di goroga mo morakeng. Ba tla basimane, ya feta ya lela kgamelo. Fela jaaka Motswana a rile e sisa e hudile, dikgamelo tsa phophoma, di sa sisa di a rwele mashi. Ya bo e ntse e le teng kgomo e e mashi a monate Bengbatsone. Ya di tshela dikgamelo mme ya sala e ntse e a rwele. A o ka e lesa Thulare? Fa a sena go gama, a neela namane gore e rokotse mme ga tloga ga anywa ene. Fa di sena go ata, tsa bolola go ya go bo tsaya gape pele ga le phirima.
E ne e rile mo mosong fa Thulare a ya go disa, Theledi le basimane ba bangwe ba ya go tlhola digole tse ba neng ba letse ba di thaile. Ba fitlhela lesego le ba wetse. Mo segoleng se sengwe go ne go tshwerwe mmutla, se sengwe se tshwere ntlole. Ba itumela basimane, ba itse gore letsatsi leo, mashi ga a ke a nne nosi, a tlaa patwa ke sengwe; letswainyana.
Fa ba tsena kwa morakeng, ga feta ga buiwa, ga apewa, ga swaiwa, ga tloga ga jewa nama e e monate thata. Mme ka ba ne ba setse ba jele sengwe mo
Maitseboa ka nako ya maitiso, ga rongwa Theledi go tla ka one gore ke one o tle o nne dilalelo. A ya fa mmutla o neng o kaleditswe teng Theledi go ya go o pagolola. Fa a le foo, a tlhaeletsa Thibedi go tla go mo thusa, a re mmutla o a mo tlhaela. Ga tsoga kgang. Thibedi a botsa gore, fa Theledi a re mmutla o a mo tlhaela, o raya jang. A boa a mmotsa gore go tlhaela go raya eng mme Theledi a araba ka gore ga a kgone go fitlha kwa kaleng e mmutla o pegiweng mo go yone; a re kala eo e kwa godimo thata.
Gone foo Thibedi a fetola ka gore, ka Theledi ke ene a sa kgoneng go fitlha kwa mmutla o leng teng, o ka bo a sa re mmutla o a mo tlhaela, o ka bo a re, ene ke ene a tlhaelang mmutla. Thibedi a re, boemong jwa gore Theledi a re,’ Mmutla o a ntlhaela,’ o ka bo a re, ‘Ke tlhaela mmutla,’ a raya gore ga a kgone go fitlha kwa mmutla o leng teng, ga a kgone go o tshwara. Thibedi a tswelela a re fa Theledi a re mmutla o a m o tlhaela, o bua jaaka e kete mmutla ke one o batlang go mo tshwara, e seng ene Theledi go tshwara mmutla.
Ya nna kgang. Bangwe basimane ba dumalana le Theledi ba re o bua sentle, go buiwa jalo ka Setswana. Ba bangwe bone ba gana ba re Theledi ga a bue sentle; ba re, le fa ka Setswana go buiwa jalo, ga go a tlhamala. Ba re yo o batlang go pagolola sengwe, mme se le kwa godimo thata, a sa kgone go se tshwara, o tshwanetse gore a re o tlhaela selo seo, e seng gore, sone se a mo tlhaela. Wena o tlaa re mo dilong tse pedi tse, ke ofe yo o tlhaelang? Yo o pagololang kana se se pagololwang? motshwanes@yahoo.com


text:
31Utlwang lefoko le, le Morena a le buileng ka ga lona Baiseraele; ka ga losika lotlhe lo a lo ntshitseng kwa lefatsheng la Egepeto, a re: 2“Ke lona lo le losi ke lo itsileng mo ditshikeng tsotlhe tsa lefatshe; ka ntlha ya moo ke tla lo beletsa maleo otlhe a lona.”
3A ba le babedi ba ka tsamaya
mmogo, ba ise ba utlwane?
4A tau e ka rora mo sekgweng
e se na thopo?
A tawana e tla utlwatsa modumo
wa yona mo kutleng ya yona
e sa tshwara sepe?
5A nonyane e ka wela mo serung
fa fatshe, e sa thaisiwa?
A mutlwane o ka tsipoga fela,
o sa tshware sepe?
6Gongwe a go ka lediwa lonaka fela
mo motseng, batho ba sa tshoge?
A kotsi e ka dirafalela motse
e Morena a sa e dirafatsang?
7Gonne Morena Modimo
ga a ke a dira sepe a ise a
senolele baporofeti, batlhanka ba
gagwe, sephiri sa gagwe.
8Tau e dumile,
ke mang yo o sa boifeng?
Morena Modimo o buile,
ke mang yo o sa boleleng
Lefoko la Modimo?
9Tlhabang mokgosi, lo o tlhabele matlo a borena a kwa Asiria le matlo a borena a kwa lefatsheng la Egepeto lo re: “Phuthegelang kwa dithabeng tsa Samaria, lo bone dikhuduego tse dikgolo tsa teng le dikgatelelo tse di leng gona.”
10Morena a re: “Ga ba itse go dira tse di siameng; tshiamololo le tshenyo ba di phuthela mo matlong a borena a bone.” 11Ke ka moo Morena Modimo o buang jaana o re: “Mmaba ke yo, o mo tikologong ya lefatshe! O tla fedisa thata ya gago; matlo a borena a gago a tla thukhuthwa dilo.”
12Morena o bua jaana a re: “Baiseraele ba ba agileng mo Samaria, ba ba ntseng mo ditulong tsa malao le mo diphateng tsa masela a Damaseko, ba tla pholosiwa jaaka modisa a tle a swapole memomo e le mebedi gongwe ntlha ya tsebe mo leganong la tau fela. 13Utlwang, lo tle lo nne basupi mo ntlong ya ga Jakobe,” go bua Morena, Modimo, Modimo wa masomosomo.
1 Dikg. 22:39
Pes. 45:9
14“Ka letsatsi le ke beletsang Baiseraele ditlolo tsa bone ka lone, ke tla be ke senye dialetare tse di kwa Bethele gore dinaka tsa aletare di kgaolwe, di wele fa fatshe. 15Ke tla thubaka ntlo ya mariga mmogo le ya selemo; mme matlo a dinaka tsa ditlou a tla nyelela, matlo a mantsi a senyega,” go bua Morena.


text:
A Saense e Dumalana le Baebele?
Karabo ya Baebele
Ee, le fa gone Baebele e se buka ya saense, e nepile fa e bua ka dikgang tsa saense. Ela tlhoko dikai dingwe tse di bontshang gore saense le Baebele di a dumalana le gore Baebele e na le dintlha tsa boammaaruri ka dikgang tsa saense, tse di farologanang thata le se batho ba le bantsi ba ba neng ba tshela mo motlheng wa go kwalwa ga Baebele ba neng ba se dumela.
Lobopo lo na le tshimologo. (Genesise 1:1) Go farologana le seo, ditlhamane di le dintsi tsa bogologolo di tlhalosa gore lobopo ga lo a bopiwa mme lo nnile gone ka ntlha ya tlhakatlhakano e e neng e le teng. Bababelona ba ne ba dumela gore medimo e e neng ya tsala lobopo e ne e tswa mo mawatleng a mabedi. Ditlhamane tse dingwe tsone di bolela gore lobopo lo dule mo leeng le legolo thata.
Letsatsi le letsatsi lobopo lo laolwa ke melao ya tlholego e e tlhomameng, e seng ke dikgopolo tsa medimo. (Jobe 38:33; Jeremia 33:25) Go ralala lefatshe ditlhamane di ruta gore batho ba ka se itire sepe fa ba lebana le ditiro tsa medimo tse di sa lebelelwang, tse ka dinako dingwe di leng setlhogo.
Lefatshe le lepeletse fela mo go se nang sepe. (Jobe 26:7) Bontsi jwa batho ba bogologolo ba ne ba dumela gore lefatshe le sephaphathi e bile le tshegeditswe ke mokaloba kgotsa ke phologolo e e jaaka nare kgotsa khudu.
Dinoka le metswedi di tladiwa ke metsi a a ileng a moafala go tswa mo mawatleng le metswedi e mengwe mme a bo a boela gape mo lefatsheng e le pula, kapoko kgotsa sefako. (Jobe 36:27, 28; Moreri 1:7; Isaia 55:10; Amose 9:6) Bagerika ba bogologolo ba ne ba akanya gore dinoka di tladiwa ke metsi a lewatle a a ka fa tlase ga lefatshe mme kgopolo eno e ne e sa ntse e dumelwa mo lekgolong la bo18 la dingwaga.
Dithaba di a tlhatloga di bo di fologa, mme dithaba tse re di bonang gompieno di kile tsa bo di le ka fa tlase ga lewatle. (Pesalema 104:6, 8) Go farologana le seo, ditlhamane di le mmalwa di bolela gore medimo e ne ya bopa dithaba gore di nne ka tsela e di leng ka yone gone jaanong.
Mekgwa ya go tlosa leswe e sireletsa botsogo. Molao o o neng o neilwe setšhaba sa Iseraele o ne o akaretsa ditaelo tse di neng di tlhalosa gore motho o tshwanetse go tlhapa fa a sena go tshwara setopo, batho ba ba nang le bolwetse jo bo tshwaetsang ba tlhaolelwe kwa thoko le gore batho ba latlhe mantle ka tsela e e babalesegileng. (Lefitiko 11:28; 13:1-5; Duteronome 23:13) Go farologana le seo, mongwe wa mekgwa ya go alafa ya Baegepeto e e neng e dirisiwa fa go ne go ntshiwa ditaelo tseno, o ne o tlhoka gore motho a tshase motswako o o tlhakaneng le mantle a motho mo nthong e e bulegileng.
A go na le mo Baebele e dirang diphoso teng fa e bua ka saense?
Fa re tlhatlhoba Baebele ka kelotlhoko re lemoga gore karabo ya potso eno ke nnyaa. Fa tlase fano ke dikgopolo tse di seng boammaaruri tse di tlwaelegileng malebana le gore a Baebele e nepile fa e bua ka saense:
Se se seng boammaaruri: Baebele ya re lobopo lo bopilwe mo malatsing a le marataro a diura tse 24.
Boammaaruri: Go ya ka Baebele, Modimo o bopile lobopo bogologolo tala mme ga e tlhalose ka tlhamalalo gore lo bopilwe leng. (Genesise 1:1) Gape, malatsi a popo a a tlhalosiwang mo go Genesise kgaolo 1 e ne e le dipaka tsa nako tse boleele jwa tsone bo sa tlhalosiwang. Tota e bile, lobaka lotlhe lo lefatshe le legodimo di neng tsa bopiwa mo go lone gape lo bidiwa ‘letsatsi.’—Genesise 2:4.
Se se seng boammaaruri: Baebele ya re dimela di ne tsa bopiwa pele ga letsatsi le ka nna teng gore go nne le fotosentesese.—Genesise 1:11, 16.
Boammaaruri: Baebele e bontsha gore letsatsi, e leng nngwe ya dinaledi tse di bopang “magodimo,” le ne la bopiwa pele ga dimela. (Genesise 1:1) Lesedi la letsatsi le ne la anama mo lefatsheng mo “letsatsing” la ntlha la popo. Fa loapi lo ne lo ntse lo apoga mo “letsatsing” la boraro la popo, lesedi la letsatsi le ne le le maatla mo le neng la thusa gore go nne le fotosentesese. (Genesise 1:3-5, 12, 13) Moragonyana ke gone letsatsi le neng la bonala sentle mo lefatsheng.—Genesise 1:16.
Se se seng boammaaruri: Baebele ya re letsatsi le dikologa lefatshe.
Boammaaruri: Moreri 1:5 ya re: “Letsatsi le lone le tlhabile, e bile letsatsi le phirimile, mme le tla le fegelwa le ya kwa lefelong la lone kwa le yang go tlhaba teng.” Le fa go ntse jalo, polelwana eno e tlhalosa fela tsela e letsatsi le lebegang le tsamaya ka yone fa re le lebile re le mo lefatsheng. Le gompieno, motho a ka dirisa mafoko “botlhabatsatsi” le “bophirimatsatsi,” mme gone a ntse a itse gore lefatshe ke lone le dikologang letsatsi.
Se se seng boammaaruri: Baebele ya re lefatshe le sephaphathi.
Boammaaruri: Baebele e dirisa polelwana bofelelo jwa lefatshe e le go kaya ‘karolo e e kwa kgakalakgakala ya lefatshe’; seno ga se reye gore lefatshe le sephaphathi kgotsa le na le mo le felelang teng. (Ditiro 1:8) Ka tsela e e tshwanang, polelwana e e reng ‘dintlha tse nnè tsa lefatshe’ ke sekapuo se se kayang lefatshe lotlhe; gompieno motho a ka dirisa dintlha tse nnè tsa khampase go dira tshwantshiso.—Isaia 11:12; Luke 13:29.
Se se seng boammaaruri: Baebele ya re sekgala sa go dikologa sediko se lekana kgo le bophara jwa sediko seo bo menagane gararo, mme tota sekgala se se nepileng ke pi (π), kgotsa mo e ka nnang 3,1416.
Boammaaruri: Dilekanyo tsa “lewatle le le thetsweng” tse go buiwang ka tsone mo go 1 Dikgosi 7:23 le 2 Ditiragalo 4:2 di bontsha gore lewatle leno le ne le le bophara jwa dikubita di le 10 le gore ‘go ne go tsaya mogala wa dikubita di le 30 go le dikologa lotlhe.’ Dilekanyo tseno e ka tswa e ne e le fela dipalo tse di gaufi le dilekanyo tsa mmatota. Gape go ka direga gore sekgala sa go dikologa sediko le bophara di ne di emela dilekanyo tsa karolo e e ka fa teng le e e ka fa ntle ga mogotšwana ono.


text:
Baebele ya Reng ka Ditshwantsho Tse di Hepisang? A Tlhakanelodikobo ka Internet e Phoso?
Karabo ya Baebele
Baebele ga e bue ka tlhamalalo ka ditshwantsho tse di hepisang, tlhakanelodikobo ka Internet kgotsa ditiro tse di tshwanang le tsone. Le fa go ntse jalo, Baebele e re bolelela ka tsela e e utlwalang sentle kafa Modimo a ikutlwang ka gone ka dilo tse di rotloetsang go tlhakanela dikobo le motho yo o sa nyalanang le ene kgotsa go leba tlhakanelodikobo ka tsela e e seng yone. Ela tlhoko ditemana tseno tsa Baebele:
“Jalo, bolayang ditokololo tsa lona tsa mmele tse di mo lefatsheng ka ga kgokafalo, boitshekologo, keletso ya tlhakanelodikobo.” (Bakolosa 3:5) Go leba ditshwantsho tse di hepisang go tsosa dikeletso tse di sa siamang go na le gore go di bolaye. Go dira gore motho a itshekologe kgotsa a leswafale mo matlhong a Modimo.
“Mongwe le mongwe yo o nnang a lebile mosadi mo a nnang le kgotelo ka ntlha ya gagwe, o setse a dirile boaka le ene mo pelong ya gagwe.” (Mathaio 5:28) Ditshwantsho tsa boitsholo jo bo sa siamang jwa tlhakanelodikobo di tsosa dikakanyo tse di phoso tse di dirang gore motho a dire dilo tse di sa siamang.
“A kgokafalo le boitshekologo jwa mofuta mongwe le mongwe kgotsa bogagaru di se ka tsa ba tsa umakwa mo go lona.” (Baefeso 5:3) Le ka motlha ga re a tshwanela go bua ka tlhakanelodikobo ka tsela e e sa siamang, tota le e leng go e leba kgotsa go bala ka yone.
“Ditiro tsa nama di a bonala, mme tsone ke kgokafalo, boitshekologo, . . . le dilo tse di tshwanang le tseno. Ka ga dilo tseno, ke lo tlhagisa go sa le pele, ka yone tsela e e tshwanang le e ruri ke neng ka lo tlhagisa ka yone go sa le pele, gore ba ba dirang dilo tse di ntseng jalo ga ba na go rua bogosi jwa Modimo.” (Bagalatia 5:19-21) Modimo o leba batho ba ba lebang ditshwantsho tse di hepisang kgotsa ba ba nnang le seabe mo tlhakanelodikobong ka Internet, tlhakanelodikobo ka founo kgotsa tlhakanelodikobo ka selula ba se phepa e bile ba leswafetse mo boitsholong. Fa re dira dilo tseno, Modimo a ka se re amogele.


text:
Tshwaraganyo go ya ka go farologana ga rona Lekwalo la go itlhalosa
Tshedimosetso e leng teng mo inthanete, e dira gore go nne le tokafalo ya botlhale e ntsha mo bathong e re ratang go e bula go le gontsi, go akareditswe le kgonagats le botoka mo boleng jwa botshelo.
Tshedimosetso e tshwanetse go nna teng le go dirisiwa ka tlhatlhwa e e ka kgonang ke batho botlhe kwa ntle ga morafe,bong, tumelo, morafe,le selekanyego sa khumo kgotsa dintlha dingwe tse di ikaegileng.
Tshedimosetso e tshwanetse go emela lefatshe sentle ka go farologana le go lemoga, ka go baka ke sesto le dingwao tsa lefelo leo, tlhokoge le lobaka. Tshedimosetso e tshwanetse go tlhalosiwa ka dipuong tse di buiwang mo mafelong a batho le go gatisa dintlha tsa nnete tse di tshwanetsego, ka tsela le mekgwa e e tshwanetseng thata.
Kitso e tshwanetse go monya tshedimosetso e e farologaneng teng go gatela pele thata kutlwano ditshwantsho tsa kutlwano/seoposengwe ka fag are ga yone.
Kitso le tshedimosetso tshwanetse go tlhabologa ditebogo go matsapa a boithaopo ba ditlhopa tse di naleng kgatlhego, e mongwe le mongwe a e dirang ka boipuso jo bo tletseng .
DataScientia ke mokgatllho yoo se nang le (yo o tlhokang) poelo,yo boikaelelo ba ona e leng go tlhabolola dilo tsa motheo go rotloetsa go tlhaga ga seoposengwe se se nang le kitso, ka go emelwa ka tshedimosetso.
Boikaelelo ba ntlha ba DataScientia ke dilo tsa motheo tsa botegeniki/ thekenoloji
Boikaelelo ba bobedi ba DataScientia ke dilo tsa motheo tsa mokgatllho ka tlhabololo le tiriso ya karolo ya mekgwa e botoka.
Boikaelelo ba boraro ba DataScientia ke dilo tsa motheo tsa semolao, tirisano, Gareng ga tse dingwe, dikgang tse di amang tetleletso le bonosi.
Boikaelelo ba bone ba DataScientia ke dilo tsa motheo tsa setšhaba, e leng setšhaba se se ikaegileng go tlhaloganya tshedimosetso, tlhabologo le tiriso ya ditlamelo tsa yone, mo go setšhaba le itsholelo.


text:
301“Le gona o dire aletare ya go tshuba maswalo; o e dire ka dipati tsa mokgwa. 2Boleele jwa yona e nne letsogo le boatlhamo jwa yona e nne letsogo; e nne le dikhutlo di le nne; bogodimo jwa yona e nne mabogo a le mabedi. Dinaka tsa yona di fetele kwa tlase go nna maoto. 3O e manege gouta e e sa pekwang, e bong bophaphathi jwa yona le dithoko tsa yona tsotlhe le dinaka tsa yona. O e gaole ka gouta mo tikologong. 4O e direle melepo e le mebedi ya gouta, e nne fa tlase ga segaolo mo ntlheng tse pedi; o e gokelele mo ditlhakoreng tse pedi tsa yona gore go somelwe dithobane mo go yona go e sikara.
5“O be o betle dithobane tsa morukuru, o di manege gouta. 6O e bee ka fa ntle ga lesire le le sirileng Letlole la Tshupo, e lebaganye le sekhurumelo sa thuanyo se se mo godimo ga tshupo ya molao kwa ke tla kopanang nao teng.
7“A Arone a tshubele maswalo a a nkgang monate mo go yona; a a tshube mo mosong mongwe le mongwe, fa a baakanya dipone.
Tshen. 5:8
8E ne e re fa Arone a tshuba dipone mantsiboa a a tshuba; a go kuisiwe musi jalo ka gale fa pele ga Morena mo ditshikeng tsa lona. 9Lo se ka lwa tshuba maswalo a sele mo go yona le e seng setlhabelo sa phiso le fa e le tshupelo ya dijo; le tshupelo ya noo lo se ka lwa e tshela mo go yona.
10A Arone a dire tsa thuanyo mo dinakeng tsa yona gangwe ka ngwaga; a a dire tsa thuanyo mo go yona ka madi a setlhabelo sa boleo gangwe ka ngwaga. A go nne jalo mo ditshikeng tsotlhe tsa lona. E boitshepotshepo mo Moreneng.”
Ekes. 29:37
11Jaanong Morena a bua le Moše a re: 12“E re fa o bala Baiseraele ba mephato e e kuiwang, a mongwe le mongwe yo o kuiwang a ntshetse Morena segololo sa bophelo jwa gagwe gore kotlo e se ka ya ba wela, fa ba balwa. 13Se mongwe le mongwe wa mephato e e kuiwang a tshwanetseng go se ntsha ke bontlhanngwe jwa šekele ya Felo-ga-Boitshepo e e leng digera di le 20. Bontlhanngwe joo jwa šekele a e nne lekgetho la Morena. 14Mongwe le mongwe wa mephato e e kuiwang yo o dinyaga di le 20 le go feta foo a a ntshe lekgetho la Morena. 15E ne e re fa lo ntshetsa Morena lekgetho le e leng segololo sa maphelo a lona mohumi a se ke a oketsa, modidi a se ke a tlhaetsa bontlhanngwe jwa šekele. 16Madi ao a thuanyo o a tsee mo Baiseraeleng, o a beele tirelo ya Tempelana ya Boipontsho gore Baiseraele ba gopolwe fa pele ga Morena, mme lo tle lo fiwe boitshwarelo.”
17Morena a ba a bua le Moše a re: 18“Le gona o dire mogopo o o tlhapelang wa kgotlho le lekoto la ona la kgotlho. O o bee fa gare ga Tempelana ya Boipontsho le aletare, o tshele metsi mo go ona
19gore Arone le bomorwawe ba tlhape diatla le dinao ka ona. 20E ne e re fa ba tsena mo Tempelaneng ya Boipontsho ba tlhapa ka metsi gore ba se ka ba swa; gongwe fa ba atamela fa aletareng go direla Morena ka go mo tshubela setlhabelo sa molelo 21a ba tlhape diatla le dinao, e se re gongwe ba swa. A selo se e nne molao o o sa khutleng mo go bone; mo go ene le mo baneng ba gagwe le go ya pele.”
22Morena a ba a bua le Moše a re: 23“Tsaya ditswaiso tse di molemolemo, e bong boroku jwa mera jo bo nkgang monatenate jwa dišekele di le 500 le bontlhanngwe jwa selekanyo seo jwa makwati a kinamone a a nkgang monate, e bong dišekele di le 250 le lotlhaka lo lo tswaisang lwa dišekele di le 250 24le makwati a kasia a dišekele di le 500 tsa šekele ya Felo-ga-Boitshepo le hina ya lookwane lwa setlhare sa olefa. 25O dire lookwane lwa tlotso lo lo boitshepo ka tsona, e nne setlolo sa lookwane se se tlhakantsweng ka ditswaiso tseo, e nne tiro ya go tlhakanya ka botswerere. A e nne lone lookwane lwa tlotso lo lo boitshepo.
26“Jaanong o tlotse Tempelana ya Boipontsho ka lone le Letlole la Tshupo 27le lomati lwa dinkgwe tsa tshupo le didiri tsotlhe tsa lone le setlhomo sa dipone le didiri tsa sona le aletare ya go tshubela maswalo; 28le aletare ya setlhabelo sa phiso le didiri tsotlhe tsa yona le mogopo o o tlhapelang le lekoto la ona. 29O di itshepise jalo gore di nne boitshepotshepo, mongwe le mongwe yo o di amang o tla itshepa.
30“Le gona o tlotse Arone le bomorwawe, o ba itshepise gore ba ntirele e le baperesiti.
31Mme o bolelele Baiseraele o re: ‘Ke lone lookwane lwa me lwa tlotso lo lo tshwanetseng go kaiwa boitshepo ke ditshika tsotlhe tsa lona. 32Lo se ka lwa tshelwa mo mmeleng wa motho o sele; lo se ka lwa dira setlolo se se tlhakantsweng jalo. Se boitshepo. Lo se kae boitshepo! 33Mongwe le mongwe yo o ka tlhakanyang se se ntseng jalo, gongwe a se naya motho o sele, o tshwanetse go bolawa le go tlosiwa jalo mo morafeng wa ga gabo.’ ”
34Morena a ba a raya Moše a re: “Tsaya tse di nkgang monate, e bong boroku jwa setlhare sa Storakese le kgetla ya lewatle le boroku jwa Galabano, e le makga a a monate le matlhare a leswalo a a sa pekwang; a di tsewe ka go lekalekana ga tsona. 35O dire tse di kuisang musi ka tsona di tlhakantswe ka botswerere di lokilwe ka letswai, di le phepa, di le boitshepo.
36Tsaya go gongwe ga tsona, o sile, e nne bupe; o bo bee fa pele ga Letlole la Tshupo mo Tempelaneng ya Boipontsho kwa ke tla kopanang nao teng. A bo kaiwe boitshepotshepo ke lona. 37Jaanong fa lo itirela tse di kuisang musi, lo se ka lwa di tlhakanya jaaka tseo. A tseo e nne tse di boitshepo tsa Morena mo go lona. 38Mongwe le mongwe yo o dirang tse di ntseng jalo go dupa monate wa tsona, a a bolawe, a kumolwe mo morafeng wa ga gabo.”


text:
481E rile morago ga dilo tseo Josefa a begelwa ga twe: “Rraago o a lwala.” A tsaya bomorwawe ba babedi, Manase le Eferaime a ya nabo kwa go Jakobe. 2Jaanong Jakobe a bolelelwa ga twe: “Josefa morwao o e tla.” Iseraele a itsetsepela a nna mo bolaong. 3Jakobe a raya Josefa a re: “Modimo Mothatayotlhe o kile wa iponatsa mo go nna kwa Luse mo lefatsheng la Kanana, wa ntshegofatsa,
4wa nthaya wa re: ‘Bona, ke tla go atisa, ke go ntsifatsa, ke go dira bontsi jwa merafe; ke tla naya ba losika lwa gago lefatshe le sehularong sa gago go nna boswa jo bo sa khutleng.’
5“Jaanong he, bomorwao ba babedi ba o ba tsaletsweng mo lefatsheng la Egepeto ke ise ke tle kwano go wena mono Egepeto, ke ba me. Eferaime le Manase e tla nna ba me, fela jaaka Rubene le Simeone.
6Mme bana ba o ba tsetseng morago ga bone, e tla nna ba gago. Ba tla bidiwa ka maina a bomogoloa-bone mo bosweng jwa bone. 7Nna e rile ke boa kwa Phatane, Ragele mmaago a swa ke na nae mo tseleng mo lefatsheng la Kanana, go sa ntse go le sebakanyana sa go fitlha kwa Eferatha; ka mo fitlha gona fa tseleng e e yang kwa Eferatha mo e leng Betleheme.”
8Jaanong ya re Iseraele a bona bomorwa Josefa, a botsa a re: “Ke bomang ba?”
9Josefa a araba rraagwe a re: “Ke bomorwaake ba Modimo o ba mphileng mono.” Jakobe a re: “A ko o ba tlise kwano go nna gore ke ba tshegofatse.”
10Mme matlho a ga Iseraele a ne a fifetse ka tsofalo, a sa kgone go bona sentle. Jaanong ya re Josefa a sena go ba atametsa kwa go ene, a ba atla, a ba tlamparela. 11Iseraele a raya Josefa a re: “Ke ne ke setse ke tlhobogile go ka bona sefatlhego sa gago, mme jaana Modimo o bile o mpontshitse le bana ba gago.”
45:26
Pes. 128:6
12Ke fa Josefa a ba tlosa mo mangoleng a gagwe, a inamela fa fatshe ka sefatlhego fa pele ga gagwe.
13Josefa a ba a ba tsaya ka bobedi jwa bone, a tsaya Eferaime ka letsogo le le jang, a mo lebanya le la molema la ga Iseraele, a tsaya Manase ka la molema, a mo lebanya le le le jang la ga Iseraele. A ba atametsa jalo kwa go ene. 14Mme Iseraele a ntsha letsogo le le jang, a le baya mo tlhogong ya ga Eferaime, le fa e ne e le yo mmotlana; la molema a le baya mo tlhogong ya ga Manase, a fapaanya mabogo a gagwe jalo. Kana motsalwapele e ne e le Manase. 15A tshegofatsa Josefa a re:
Pes. 23:1
“Modimo o borre Aborahame le Isaka ba sepetseng fa pele ga ona; Modimo o e neng e le Modisa wa me mo bophelong jotlhe jwa me go fitlhelela letsatsing leno; 16moengele yo o nkgolotseng mo masuleng otlhe, a a tshegofatse basimane ba! A leina la me le maina a borre, e bong Aborahame le Isaka, a tume ka bone; a ba ate, ba nne bantsi thata mo lefatsheng.”
17Ya re Josefa a bona rraagwe a beile letsogo le le jang mo tlhogong ya ga Eferaime, a se ka a itumela, a tshwara letsogo la ga rraagwe, a re o le tlosa mo tlhogong ya ga Eferaime go le baya mo tlhogong ya ga Manase. 18A raya rraagwe a re: “E seng jalo, rra. Gonne motsalwapele ke yo. Baya letsogo le le jang mo tlhogong ya gagwe.”
19Mme rraagwe a gana a re: “Ke a itse, morwaaka, ke a itse! Le ene o tla nna morafe; le ene o tla nna mogolo. Mme monnawe o tla mo feta ka bogolo; bana ba gagwe e tla nna bontsi jwa ditšhaba.”
Doit. 33:17
20A ba tshegofatsa jalo ka letsatsi leo a re: “Baiseraele ba tla tshegofatsa ka lona ba re: ‘A Modimo o go dire jaaka Eferaime le Manase!’ ” A re jalo, a dira Eferaime mogolo mo go Manase.
21Iseraele a ba a raya Josefa a re: “Bona, ke a swa, mme Modimo o tla nna le lona, o lo busetsa kwa lefatsheng la borraeno. 22Nna ke go naya naga ya dithabana go feta bomorwa-rraago ka yona; ke e ke e gapileng mo go Baamori ka tšhaka ya me le bora.”


text:
201E rile ka ngwaga o molaodi yo mogolo wa batlhabani o tlileng kwa Ašetote ka ona, a romilwe ke Saregone, kgosi ya Asiria, a tlhasela Ašetote, a mo thopa;
2ka sona sebaka seo Morena o ne a bua ka molomo wa ga Jesaya, morwa Amotse, a re: “Tsamaya o apole diaparo tsa khutsafalo mo lethekeng la gago, o role ditlhako mo dinaong tsa gago!” A dira jalo. A tsamaya, a sa ikatega, a sa rwala sepe mo dinaong.
3Morago ga moo Morena a bua jaana a re: “Jesaya, motlhanka wa me, o tsamaile a sa ikatega, a sa rwala sepe mo dinaong dinyaga tse tharo go nna sesupo le tshupetso-pele ka ga Egepeto le ka ga Ethiopia. 4Kgosi ya Asiria e tla gapa Baegepeto ba ba thopilweng le bathotšwa ba Ethiopia jalo, ba bašwa le ba bagolo, ba sa ikatega, ba sa rwala sepe mo dinaong, marago a sa apesiwa, e le go tlhabisa Baegepeto ditlhong. 5Ba Ašetote ba tla kgobega marapo, ba tlhajwa ke ditlhong ka ntlha ya Ethiopia yo ba neng ba mo ikanya le ka ntlha ya Egepeto yo ba neng ba ikgantsha ka ene. 6Baagi ba lefatshe leo le le fa lewatleng ba tla bua ka letsatsi leo ba re: ‘Ba re neng re solofela mo go bone, ra tshabela teng go kopa thuso ya go pholosiwa mo kgosing ya Asiria, bonang tse di ba dirafaletseng! Jaanong rona – re ka phologa jang?’ ”


text:
61E rile ka Sabata sengwe a ralala masimo; barutwa ba gagwe ba roba diako, ba di sogotlhela mo diatleng, ba ja. 2Bafarisai bangwe ba ba raya ba re: “Lo direlang se se sa letlelelwang go dirwa ka Sabata?”
3Jesu a ba araba a re: “A ga lo ise lo buise se Dafita o se dirileng, fa a tshwerwe ke tlala, ene le ba ba neng ba na nae,
4jaaka a ne a tsena mo ntlong ya Modimo, a tsaya dinkgwe tsa tshupo, a ja, a ba a naya le ba ba neng ba na nae, etswe e le tse di sa letlelelwang go jewa ke ope, fa e se baperesiti fela?”
5A ba a ba raya a re: “Morwa-Motho ke Morena wa Sabata.”
6E rile ka Sabata se sengwe a tsena mo senagogeng, a ba a ruta. Ga bo go le motho teng yo seatla sa gagwe se se jang se neng se omeletse. 7Baitsedikwalo le Bafarisai ba mo lepa gore a o tla fodisa ka Sabata, e le gore ba bone ka fa ba ka mmayang molato ka teng,
8mme ene a bo a itse dikakanyo tsa bone, a raya monna yo o nang le seatla se se omeletseng a re: “Nanoga o eme mo gare!” Yoo a nanoga, a ema fa teng. 9Jesu a ba raya a re: “Ke a lo botsa ka re: Se se letleletsweng go dirwa ka Sabata ke eng? A ke go dira molemo, gongwe go dira bosula? A ke go pholosa bophelo, gongwe go bo senya?” 10A ba leba botlhe tikologong, a ba a raya motho yoo a re: “Otlola seatla!” A dira jalo, seatla sa gagwe sa fola, sa nna jaaka se sengwe.
11Ke fa bone ba tlala bogale jwa botsenwa, ba botsanya se ba ka se dirang Jesu.
12Mo malatsing ao a tswela kwa thabeng go rapela; mme a lala a rapela Modimo bosigo jotlhe. 13Ya re bo sa, a bitsa barutwa ba gagwe, a ba a itlhaolela ba ba 12 mo go bone, a ba bitsa baapostolo, e bong:
Dit. 1:13
14Simone yo e bileng a mmitsa Petoro, le Andrea morwa-rraagwe, le Jakobo le Johane, le Filipo le Baretolomeo, 15le Matheo le Thomase, le Jakobo wa ga Alefeo, le Simone yo o bidiwang Selote, 16le Juta wa ga Jakobo, le Jutase Isekariote, yo o tlogileng a mo tswa ka bolotsana.
17Ya re a sena go fologa nabo, a ema mo felong gongwe, fa go leng lobala, a na le bontsi jo bogolo jwa barutwa ba gagwe, le lesomo le legolo la ba ba tswang mo Jutea yotlhe le Jerusalema le kwa Tiro le Sitone fa lewatleng, 18ba ba tsileng go mo utlwa le go fodisiwa malwetse a bone; le ba ba tshwenngwang ke mewa e e itshekologileng ba fodisiwa. 19Bontsi jotlhe jwa senka go mo ama; ka gonne thata e ne e tswa mo go ene, a ba fodisa botlhe.
20Jaanong a tlhatlosa matlho, a leba barutwa ba gagwe a re:
“Go sego lona bahumanegi;
gonne puso ya Modimo
ke ya lona.
21Go sego lona ba jaanong
lo tshwerweng ke tlala;
gonne lo tla kgorisiwa.
Go sego lona ba jaanong
lo lelang;
gonne lo tla tshega.
Pes. 126:5,6
Jes. 61:3
22“Go sego lona, motlhang batho ba lo tlhoang, ba lo tlhanogela, ba lo kgoba, ba nyefola maina a lona jaaka e kete a bosula, ka ntlha ya Morwa-Motho. 23Lo itumeleng ka letsatsi leo, lo be lo ipele; gonne, itseng, tuelo ya lona e kgolo kwa legodimong; gonne borraabo ba ne ba direla baporofeti fela jalo.
24“Mme a tatlhego ya lona wee,
ba lo humileng;
gonne kgomotso ya lona
lo setse lo e amogetse!
25A tatlhego ya lona wee,
ba jaanong lo itladitseng dimpa;
gonne lo tla bolawa ke tlala!
A tatlhego ya lona wee,
ba jaanong lo tshegang;
gonne lo tla hutsafala lo lela!
26“Go latlhega lona, fa batho botlhe ba bua sentle ka ga lona; gonne borraabo ba ne ba direla baporofeti ba maaka fela jalo.
Miga 2:11
27“Mme lona ba lo reeditseng, ke lo raya ke re:
“Ratang baba ba lona;
ba ba lo tlhoileng
lo ba direleng molemo.
28Tshegofatsang ba ba lo hutsang,
lo rapelele ba ba lo kgobang.
29Yo o go fapholang
mo lesameng lengwe,
o mo neele le le lengwe;
yo o go tseelang kobo,
le yona kojwana
o se ka wa gana ka yona.
30Naya mongwe le mongwe
yo o go kopang;
yo o go tseelang tsa gago,
o se ka wa di batla gape
mo go ene.
31Direlang batho fela jaaka lo rata
ba lo direla.
32“Fa lo rata ba ba lo ratang, lo na le tebogo efe fa pele ga Modimo? Kana baleofi le bone ba rata ba ba ba ratang. 33Fa lo direla bone molemo ba ba lo direlang molemo, lo na le tebogo efe? Kana baleofi le bone ba dira jalo. 34Fa lo adima bone fela ba lo solofetseng go amogela mo go bone, lo na le tebogo efe? Baleofi le bone ba adima baleofi gore ba amogele mo go kalo gape.
35Mme ratang baba ba lona, dirang molemo, ba adimeng fela, lo sa solofele sepe, mme tuelo ya lona e tla nna kgolo, lo tla nna bomorwa Mogodimodimo. Gonne ene o pelontle mo go ba ba sa lebogeng le mo go ba ba bosula. 36Nnang kutlwelo-botlhoko, fela jaaka Rraeno a le kutlwelo-botlhoko.
37“Le gona, lo se ka lwa atlhola,
mme ga lo nke lo atlholwa.
Se boneng ope molato,
mme ga lo nke lo bonwa molato.
Itshwareleng,
mme lo tla itshwarelwa.
38Nayang, mme lo tla newa.
Selekanyo se se molemo,
se se katetsweng,
se se kgotlhokgoditsweng,
se se tshologang,
ba tla se lo naya
mo dihubeng tsa lona;
gonne selekanyo
se lo lekanyang ka sona,
lo tla be lo lekanyediwa
ka sona.”
39Le gona a bua nabo ka setshwantsho a re: “A sefofu se ka goga sefofu? A ga di nke di wela mmogo mo lengopeng?
40Morutwa ga a mogolo go feta yo o mo rutang; mme mongwe le mongwe yo o rutegileng o tla nna jaaka yo o mo rutileng.
Joh. 15:20
41“O lebelang lofatsana lo lo mo leitlhong la mongwe-ka-wena, mme o sa lemoge kota e e mo leitlhong la gago? 42Gongwe o ka raya mongwe-ka-wena jang o a re: ‘Motho wetsho, nte ke ntshe lofatsana lo lo mo leitlhong la gago,’ etswe o sa bone kota e e mo leitlhong la gago? Moikaketsi ke wena! Ntsha kota mo leitlhong la gago pele, morago ga moo o ka tlhokomela go ntsha lofatsana lo lo mo leitlhong la mongwe-ka-wena.
43“Gonne ga go na setlhare se se siameng se se a tleng se ungwe leungo le le bosula; le gona, ga go setlhare se se sa siamang se se a tleng se ungwe leungo le le monate. 44Kana setlhare sengwe le sengwe se itsiwe ka leungo le e leng la sona. Gonne ga go ke go fulwa difeie mo ditlhareng tse di mitlwa, le gona ga go ke go fulwa leungo la moweine mo mosung. 45Motho yo o molemo o ntsha se se molemo mo lohumong lo lo molemo lwa pelo ya gagwe; mme yo o bosula o ntsha se se bosula mo lohumong lo lo bosula; gonne se se tletseng ka pelo se tshologa ka molomo.
46“Lo mpiletsang ‘Morena, Morena,’ lo sa dire tse ke di buang?
47Mongwe le mongwe yo o tlang kwa go nna, a utlwa mafoko a me, a a dirisa, ke tla lo supetsa yo a tshwanang nae: 48O tshwana le motho yo o agileng ntlo, a epela kwa teng, a thaya motheo mo lefikeng; mme ya re morwalela o tla, metsi a a tlang ka thata a itaaka ntlo eo; mme a retelelwa ke go e tshikinya, ka e agilwe sentle. 49Mme yo o utlwang, a sa dirafatse, o tshwana le motho yo o neng a aga ntlo fa fatshe, e se na motheo, ya re metsi a a tlang ka thata a e itaaka, ya akofa ya wa, go ribegela ga ntlo eo ga nna gogolo.”


text:
21Nkile ka ithaya mo pelong ka re: “Ahee! Ke tla leka go itumela le go ja monate.” Ka fitlhela le gona e le phefo fela. 2Ka bua ka ga setshego ka re: “Ke botsenwa;” le ka ga boitumelo ka re: “Bo thusa eng?” 3Ka ikakanya ka re: “Ke tla lapolosa mmele wa me ka weine – fela a tlhaloganyo e ntsamaise ka botlhale! – ke tla itshola ka bosilo go fitlhelela ke bone tse di leng molemo mo bathong, tse ba tshwanetseng go di dira fa tlase ga legodimo ka malatsi a a baletsweng maphelo a bone.”
4Ka dira ditiro tse dikgolo, ka ikagela matlo, ka itirela masimo a moweine. 5Ka itemela masimo le dikgwa tse di kgabisang, le ditlhare tsa maungo tsa mefutafuta, ka di tlhoma teng. 6Ka itirela matsha a metsi go nosetsa sekgwa sa ditlhare tse di tlhomilweng. 7Ka reka batlhanka le malata. Ka bona batlhanka ba ba tsaletsweng mo ntlong ya me, le gona ka rua motlhape o mogolo wa dikgomo le letsomane le legolo la dinku bogolo go botlhe ba ba neng ba le mo Jerusalema pele ga me. 8Le gona ka ikgobokanyetsa selefera le gouta le letlotlo la dikgosi le la dinaga; ka ipatlela baopedi ba banna le ba basadi le monate wa bomorwa-batho, e leng baratiwa ba le bantsi.
9Ka nna mogolo, ka nna ka golela pele, ka phala botlhe ba ba neng ba le mo Jerusalema pele ga me. Le gona botlhale jwa me jwa sala mo go nna.
10Tsotlhe tse matlho a me a neng a di eletsa ga ke a ka ka a ganela ka tsona le e seng go tima pelo ya me boitumelo bope; ruri pelo ya me e ne e itumelela matsapa otlhe a me. E ne e le tsona tuelo ya me mo tapisegong yotlhe ya me. 11Jaanong ya re ke leba ditiro tsotlhe tsa me tse di dirilweng ke diatla tsa me le matsapa a ke itapisitseng mo tirong ka ona, ka fitlhela tsotlhe e le tsa boithamako fela, e le go tshwara lephoro fela di se na mosola fa tlase ga letsatsi.
12Ka retologa go lemoga botlhale le botsenwa le boeleele. – Kana motho yo o latelang kgosi o ka dira eng se se iseng se dirwe?
13Ka lemoga gore botlhale bo gaisa bosilo jaaka lesedi le phala lefifi. 14Motlhalefi o na le matlho mo tlhogong ya gagwe, mme lesilo le sepela mo lefifing. Mme le gona ka lemoga gore tatlhego e ba wela botlhe ka go tshwana.
15Ka ba ka akanya mo pelong ka re: “Tse di welang lesilo, le nna di tla nkwela. Go nthusa eng, fa ke tlhalefile thata?” Ka ba ka ithaya mo pelong ka re: “Selo se le sona ke boithamako fela.” 16Gonne yo o botlhale le yo o bosilo ga ba kitla ba gopolwa ka bosakhutleng. Ka malatsi a a tlang ba tla bo ba sa bolo go lebalwa botlhe. Ijoo! Motlhalefi o tla swa fela jaaka lesilo!
17Ka moo ka ila bophelo; gonne tiro e e dirwang fa tlase ga letsatsi e ne e le botlhoko mo go nna. Gonne tsotlhe ke boithamako fela, ke go tshwara lephoro fela.
18Ka ba ka ila tsotlhe tse ke di itiretseng ka matsapa fa tlase ga letsatsi. Gonne ke na le go di tlogelela motho yo o tla nnang teng morago ga me.
Pes. 39:7
19Go itse mang gore: A o tla nna botlhale gongwe bosilo? Mme o tla busa tsotlhe tse ke di itapiseditseng, ka di itirela ka botlhale fa tlase ga letsatsi. Le tseo ke boithamako fela. 20Ka ntlha ya moo ka tlhobogisa pelo ya me matsapa otlhe a ke itapisitseng ka ona fa tlase ga letsatsi. 21Gonne fa motho yo o itapiseditseng tsa gagwe ka botlhale le ka kitso le ka botswerere a na le go di tlogelela motho yo mongwe boswa yo a sa di itapisetsang, le gona moo ke boithamako fela le botlhoko jo bogolo. 22Kana motho o bona eng ka matsapa otlhe a gagwe le ka tshwenyego ya pelo ya gagwe tse o itapisang ka tsona fa tlase ga letsatsi? 23Gonne matlhoko le tshwenyego ke tsa gagwe ka malatsi otlhe; le bosigo pelo ya gagwe ga e ikhutse. Selo se le sona ke boithamako fela.
24Motho ga a na tse di molemo tse di gaisang go ja le go nwa le go jesa pelo ya gagwe monate mo tapisegong ya gagwe. Mme ke lemogile gore selo se le sona se tswa mo seatleng sa Modimo.
5:17
8:15
9:7
25Gonne go ka ja mang, go ka nwa mang kwa ntle ga ona? 26Gonne motho yo o o kgatlhang o mo naya botlhale le kitso le boitumelo. Mme tiro e o e neelang moleofi ke go phutha le go kgobokanya tse di tla neelwang yo o siameng fa pele ga Modimo. Le selo se ke boithamako fela le go tshwara lephoro.
22:8


text:
Ba a tle ba re go na le go ikgata motlhala.
Jaanong, e tlaa re tsatsi jeno le rona re ikgate motlhala, re boelele polelo ele ya phuthego ya Madiba. Re ne ra utlwa fa phuthego eo, e ne e tshwerwe ke mopalamente wa Mahalapye Bophirima, Rre David Tshere. Ga bonala fa mopalamente a tshwenyegiie thata ka seemo sa borukutlhi mo Mahalapye mme a biditse phuthego go tla go lekodisanya le morafe wa, banni ba, kgotla ya Mabiba ka seemo seo. Polelo ya supa fa lengwe lefoko legolo la mopalamente e ne ya nna gore Mahalapye o itsege thata ka bogodu mme seo, se busetsa motse kwa morago ka bagwebi ba Mahalapye ga ba kgone go tsalana, go aga botsala, le bagwebi ba dikgaolo tse dingwe. Re nne re re. o ka thibelela jang gare ga naga e tletse dibatana?
O a siya, o lekele pele, o tshaba go felelwa ke loruo. Re tlatse mopalamente re re, a borukutlhi jo, bo emelwe ka dinao, bo lwantshiwe, motse o agege, o tswelele pele fela jaaka metse e mengwe. E se re go buiwa ka Mahalapye, kgang ya nna gore koo, ga se bonno, boetelo.
Ga nna ga tla mme re utlwa gore mopalamente a bo a ne a se nosi. Bangwe gape, ba bo ba ne ba le koo. Le bone ba nna ba latlhela. Mongwe wa bao, o kaiwa e ne e le Kgosi Duncan Segotsi, wa Mahalapye. Ga twe, ene o ne a supa fa borukutlhi bo gakadiwa ke batsadi ba e reng bana ba sa dire sentle, ba dira tse di maswe, ba bo ba sa ba kgalemele. Ga re itse gore foo, lebaka, mabaka, e a bo e le eng. Fela re re, ba go nna jalo batsadi, ba a bo ba fapoga Setswana se se reng, ‘Lore lo ojwa lo sale metsi.’ Go bua jaana, Motswana o a bo a raya gore, ngwana o tshwanstse go rutwa botho, setho, go itshwara sentle, a sale monnye.
A setse a godile, go nne thata fela jaaka lore o ka se ka wa kgona go lo oba lo setse lo omeletse. Ka nrlha e nngwe lefoko la Modimo le re, ‘Godisetsa ngwana ka thuto mo tseleng e o tshwanetseng go e tsamaya, mme o tlaa re le fa a tsofetse ga a ketla a kgaogana nayo. (Diane 22:6)
Go sale foo, ga twe, kgosi a lemotsha batsadi fa go rapela bana ka madi go sa busetse, e le fela go ba rotloetsa go tlhoka tsebe mme go felele go senya kagiso ya motse. Re re, go ntse jalo. Fa ngwana a se na tsebe, o tshwanetse go tiisediwa lentswe, go lelediwa moretlwa, gore a tle a bulege ditsebe, e re go buiwa nae, a utlwe, a tswe motho e seng seganana, seitaodi.
Fa go ntse jalo, a dule motho, a tsamaya tseleng e e leng yone, e bo e le fa e bo leleketse kgakala le ene thupa ya kwatlhao; lore lo obilwe lo sale metsi. Fa go diregile jalo, thupa e latlhisitse motho, a ngwana, a mogolo, mekgwa e e maswe ele, Setswana se re, ‘Ga e gate lore lo kgopo.’
Fa re ntse re ya kwa tlase le polelo, ra utlwa gore Rre Basimane Toteng le ene a latlhela. La gagwe ya nna gore kgopho ya metsi a a leswe, le maemelo a diplamo tsa setshaba, di a tlhokega kwa Madiba.
Re tsaya gore fa, Rre Toteng o ne a raya gore go dirwe thulaganyo ya go gopa metsi a a leswe, le go aga maemelo a dipalamo tsa setshaba ka mo nakong eno, ga di ise di dirwe. Re re, a go nne jalo Madiba a gatele pele.
Re setse re supile fa polelo ele ya phuthego ya Madiba, re e tletswe ke Dikgang (Daily News) rikHigong 22 2020. Fa e bua ka fa e reng mopalamente o ne a rotloetsa morafe ka teng go tlhagafalela go tlhabolola motse wa Mahalapye, polelo ya re;
‘…..ke nako ya go tswa mo dikagong tse okareng mantlwane…..’
Jaaka gale, re botse gore, a o bona phoso nngwe fa godimo fa. Fa go na le phoso nngwe, ke efe, ke eng e le phoso? Gape, e ka baakanngwa jang? Re nne re re, ga re itse gore o tlaa araba o reng mme rona phoso re bona lefoko ‘ okareng.’ Gongwe o botse gore ke eng fa re re lefoko le ke phoso. Jaaka gale, karabo e nne e re, ke ka gore, ga go a kwalwa sentle. E le ka goreng? E le ka gore, lefoko le, e ka bo e se lefoko le le lengwe.
Ka tshwanelo mafoko a a mo go lone a tshwanetse go kgaogana. Gongwe o botse gape gore mme fa a kgaogana jalo, a kwalwe jang? Re re, e tshwanetse go nna ‘ o kareng.’ Fa ba tlhalosa ba re, mo ka ga se lefoko le le lengwe, go mafoko mabedi, kana, mantsi, ke seelana. E re ba tlhalosa ka Sekgowa ba re ke phrase. Jaanong ka ga re bue ka go tshwana, e re mongwe a bua, a bue jalo a re o kareng, yo mongwe a re, e kareng, yole fale a re, e keteng, mongwe gape a re, e rekeng, mme botlhe ba ba raya selo se le sengwe, ba raya gore dikago tsele, o kare, e kare, e kete, e reke, mantlwane.
Fa re bua ka tsone dikago tsele, botlhe ba bo ba raya gore ga di dintle, ga di kgatlhe, ga di jese leitlho monate. Jalo he, polelo le yone e ne e tshwanetse gore e re, ‘…..o kareng mantlwane…..’ e seng ‘…..okareng mantlwane…..’ Go kwadilwe jalo, e nne gone go kwala sentle, Setswana se tlhamalale.


text:
31A re simolola gape go itshupela? Kampo a le rona re batla dikwalo tse di re begang mo go lona jaaka ba bangwe, gongwe tse lona lo re begang ka tsona?
2Ke lona lokwalo lwa rona lo lo kwadilweng mo dipelong tsa rona, lo lo itsiweng, lo lo buisiwang ke batho botlhe;
3ka lo ntse lo bonala gore lo lokwalo lwa ga Keresete lo lo dirilweng ke rona, lwa kwalwa, e seng ka enke, mme e le ka Mowa wa Modimo o o tshelang, e seng mo matlapeng a maboti, mme e le mo matlapeng a nama a dipelo.
4Mme re na le boikanyo jo bo ntseng jalo go Modimo ka Keresete. 5Ga se gore rona ka rosi re nonofile go ka akanya sengwe ka borona, mme nonofo ya rona e tswa mo Modimong
6o o re nonofisitseng go nna badiredi ba kgolagano e ntšhwa, e seng ba tlhaka ya Lokwalo, mme e le ba Mowa; gonne tlhaka e a bolaya, mme Mowa o a phedisa.
1 Bakor. 11:25
Baroma 7:6
Joh. 6:63
7Mme fa tirelo ya loso e e kwadilweng ka ditlhaka mo matlapeng e ne e tlala kgalalelo, mo Baiseraele ba neng ba palelwa ke go tlhoma matlho mo sefatlhegong sa ga Moše ka ntlha ya kgalalelo ya sefatlhego sa gagwe, etswe e le e e tla nyelelang,
8kana tirelo ya Mowa yone e tla nna le kgalalelo e kgolo bogolo jang ne!
9Gonne fa tirelo ya katlholo e na le kgalalelo, tirelo ya tshiamo yona e tla bo e tletse kgalalelo bogolo bogolo;
Baroma 1:17
3:21
10gonne golo fa3:10 Go tewa Kgolagano e kgologolo. se se galaleditsweng ga se tlhole se galalediwa ka ntlha ya kgalalelo e e feteletseng.3:10 Go tewa Kgolagano e ntšhwa. 11Gonne fa sona se se nyelelang se ne se na le kgalalelo, se se nnelang ruri se tla nna le kgalalelo e kgolo bogolo.
12E re ka jaanong re na le tsholofelo e e ntseng jalo, re dirisa bopelokgale jo bogolo, 13mme ga re etse Moše yo o neng a bipa sefatlhego sa gagwe ka lesire gore Baiseraele ba se ka ba bona bokhutlo jwa se se nyelelang.
14Mme maitlhômô a bone a thatafaditswe; gonne go fitlha letsatsing la kajeno lone lesire leo le ntse le le mo puisong ya kgolagano e kgologolo, le sa tlosiwe; gonne e tlosiwa ka Keresete fela.
15Mme go fitlha letsatsing la kajeno, e a re fa Lokwalo lwa ga Moše lo buisiwa, lesire le nne mo dipelong tsa bone; 16mme fa ba ka boela go Morena, lesire le tla tlosiwa.
17Morena ke ene Mowa, mme kwa Mowa wa Morena o leng teng, gona go kgololesego. 18Mme rona rotlhe, e re ka re bonatsa kgalalelo ya Morena jaaka seiponi ka difatlhego tse di sirolotsweng, re fetolelwa tshwanong eo go tswa kgalalelong nngwe go ya kgalalelong e nngwe, jaaka go dirwa ke Morena yo e leng Mowa.


text: 4 Mme lefoko la ga Samuele le ne la ya kwa Baiseraeleng botlhe.Go tswa foo, Baiseraele ba ne ba ya go kgatlhantsha Bafilisitia gore ba tlhabane le bone; ba ne ba kampa fa thoko ga Ebenesere, mme Bafilisitia bone ba kampa kwa Afeke.2 Bafilisitia ba ne ba tlhomagana go ya ka thulaganyo ya ntwa ba ya go kgatlhantsha Baiseraele, le fa go ntse jalo, tlhabano e ne ya nna maswe mme Baiseraele ba ne ba fenngwa ke Bafilisitia, ba ba neng ba kgemetha banna ba ka nna 4 000 ka nako ya tlhabano kwa nageng.3 E rile batho ba boela kwa kampeng, bagolwane ba Iseraele ba ne ba re: “Goreng Jehofa a letlile gore re fenngwe* ke Bafilisitia gompieno?+ A re yeng go tsaya letlole la kgolagano ya ga Jehofa kwa Shilo+ re tle le lone, gore le nne le rona mme le re boloke mo seatleng sa baba ba rona.”4 Ka jalo, batho ba ne ba roma banna kwa Shilo mme ba ya go tsaya letlole la kgolagano ya ga Jehofa wa masomosomo, yo o ntseng fa godimo ga* ditšheruba.+ Bomorwa Eli ba babedi, e bong Hofeni le Finease,+ le bone ba ne ba le koo le letlole la kgolagano ya Modimo wa boammaaruri.5 Fela fa letlole la kgolagano ya ga Jehofa le goroga mo kampeng, Baiseraele botlhe ba ne ba goela kwa godimo, mo lefatshe le neng la roroma.6 Fa Bafilisitia ba utlwa modumo o mogolo, ba ne ba re: “Goreng go utlwala modumo o mogolo jaana mo kampeng ya Bahebera?” La bofelo ba ne ba lemoga gore Letlole la ga Jehofa le ne le tlile mo kampeng.7 Bafilisitia ba ne ba boifa, ka gonne ba ne ba re: “Modimo o tlile mo kampeng!”+ Ka jalo, ba ne ba re: “Ruri re mo mathateng, ka gonne ga go ise go ke go direge selo se se tshwanang le seno!8 Ruri re mo mathateng! Ke mang yo o tla re gololang mo seatleng sa Modimo yono yo mogolo? Yono ke ene Modimo yo o neng a otlhaya Egepeto ka dipetso tse di farologaneng kwa nageng.+9 Nnang pelokgale jaaka banna, lona Bafilisitia, gore lo se ka lwa direla Bahebera fela jaaka ba ne ba lo direla.+ Nnang pelokgale jaaka banna mme lo tlhabane!”10 Ka jalo, Bafilisitia ba ne ba tlhabana le Baiseraele mme Baiseraele ba ne ba fenngwa,+ mongwe le mongwe a tshabela kwa tenteng ya gagwe. Ba ne ba bolawa ba le bantsi thata; mo letlhakoreng la Baiseraele go ne ga wa masole a a tsamayang ka dinao a le 30 000.11 Mo godimo ga moo, Letlole la Modimo le ne la gapiwa, mme bomorwa Eli ba babedi, e bong Hofeni le Finease, ba ne ba swa.+12 Monna mongwe wa Benjamine o ne a siana a tswa mo tlhabanong mme o ne a goroga kwa Shilo mo go lone letsatsi leo diaparo tsa gagwe di gagogantswe e bile a le lerole mo tlhogong.+13 Fa monna yoo a goroga, Eli o ne a ntse mo setulong fa thoko ga tsela a letile, ka gonne pelo ya gagwe e ne e roroma ka ntlha ya Letlole la Modimo wa boammaaruri.+ Monna yoo o ne a tsena mo motseng a ya go bega dikgang, mme motse otlhe o ne wa simolola go goa o lela.14 E rile Eli a utlwa modumo wa go goa, a botsa jaana: “Modumo ono wa pheretlhego o kaya eng?” Ene monna yono o ne a itlhaganela mme a begela Eli dikgang tseno.15 (Jaanong Eli o ne a na le dingwaga di le 98, mme matlho a gagwe a ne a sa tshikinyege e bile o ne a sa kgone go bona.)+16 Go tswa foo, monna yono o ne a raya Eli a re: “Ke nna yo ke tswang kwa tlhabanong! Ke tshabile kwa ntweng gompieno.” Foo o ne a mmotsa jaana: “Go diragetse eng, morwaaka?”17 Ka jalo, mmegi wa dikgang o ne a bega jaana: “Baiseraele ba tshabile Bafilisitia, mme batho ba fentswe mo go botlhoko;+ gape bomorwao ba babedi, Hofeni le Finease, ba sule+ e bile Letlole la Modimo wa boammaaruri le lone le gapilwe.”+18 Ka nako ya fa a umaka Letlole la Modimo wa boammaaruri, Eli o ne a wela kwa morago go tswa mo setulong fa thoko ga kgoro ya motse, mme molala wa gagwe o ne wa robega a bo a swa ka gonne o ne a tsofetse e bile a le bokete. O ne a atlhotse Iseraele dingwaga di le 40.19 Ngwetsi ya gagwe, mosadi wa ga Finease, o ne a le moimana e bile a le gaufi le go belega. Fa a utlwa pego ya gore Letlole la Modimo wa boammaaruri le ne le gapilwe le gore ratsalaagwe le monna wa gagwe ba sule, o ne a obega mme ka tshoganyetso a nna mo ditlhabing a bo a belega.20 Fa a tloga a swa, basadi ba ba neng ba eme fa go ene ba ne ba re: “O se ka wa boifa, ka gonne o tshotse ngwana wa mosimane.” Ga a ka a araba e bile ga a ka a reetsa seno ka kelotlhoko.*21 Le fa go ntse jalo, o ne a bitsa mosimane Ikabode,*+ a re: “Kgalalelo e dule mo Iseraele e ile botshwarwa,”+ a bua ka go gapiwa ga Letlole la Modimo wa boammaaruri le ka ga se se diragaletseng ratsalaagwe le monna wa gagwe.+22 O ne a re: “Kgalalelo e dule mo Iseraele e ile botshwarwa, ka gonne Letlole la Modimo wa boammaaruri le gapilwe.”+


text:
KAROLO 1
Sephiri se re Itumelelang go se Itse
A mongwe o kile a go bolelela sephiri?— * Baebele e bua ka sephiri se se botlhokwa se se bidiwang “sephiri se se boitshepo.” Se boitshepo ka gonne se tswa kwa Modimong. E bile se bidiwa sephiri ka gonne batho ba ne ba sa itse ka sone. Tota le baengele ba ne ba batla go itse ka sone. A o ka rata go itse gore sephiri seo ke eng?—
O akanya gore baengele ba ne ba batla go itse eng?
Bogologolo tala, Modimo o ne a bopa monna le mosadi wa ntlha. Maina a bone e ne e le Adame le Efa. Modimo o ne a ba naya legae le lentle le le neng le bidiwa tshimo ya Edene. Fa Adame le Efa ba ka bo ba ile ba reetsa Modimo, bone le bana ba bone ba ka bo ba ile ba dira gore lefatshe lotlhe le nne paradaise jaaka tshimo eo. Mme ba ka bo ba ile ba tshelela ruri mo Paradaiseng. Mme a o gakologelwa gore Adame le Efa ba ile ba dira eng?—
Adame le Efa ga ba a ka ba utlwa Modimo, mme ke ka lebaka leo re sa tsheleng mo paradaiseng gompieno. Modimo o ne a re o tla dira gore lefatshe lotlhe le nne lentle mme mongwe le mongwe o tla tshelela ruri le go itumela. O ne a tla dira seno jang? Ka nako e telele, batho ba ne ba sa itse. E ne e le sephiri.
Fa Jesu a tla mo lefatsheng, o ne a ruta batho ka sephiri seno. O ne a re sephiri seo se ka ga Bogosi jwa Modimo. Jesu o ne a bolelela batho gore ba rapelele gore Bogosi jono bo tle. Bo tla dira gore lefatshe le nne paradaise e ntle.
A o itumeletse go itse sephiri seno?— Gakologelwa gore ke fela batho ba ba leng kutlo mo go Jehofa ba ba tla tshelang mo Paradaiseng. Baebele e re bolelela go le gontsi ka banna le basadi ba ba neng ba le kutlo mo go Jehofa. A o ka rata go ithuta ka bone?— A re bone gore bangwe ba bone e ne e le bomang le gore re ka dira jang gore re tshwane le bone.
BALA MO BAEBELENG YA GAGO
^ ser. 3 Mo dipolelong tseno tsotlhe, o tla bona letshwao leno (—) morago ga dipotso dingwe. Ke nako e e siameng ya gore o eme mme o letle ngwana wa gago go araba.


text:
Dikarabo Tsa Dipotso Tsa Baebele
A khumanego e tla tsamaya e fela?
Ngwaga le ngwaga khumanego e bolaya batho ba le dimilione ka gonne ba sa je sentle e bile ba tsenwa ke malwetse. Le fa go na le dinaga tse di humileng mo lefatsheng, batho ba le bantsi ba sa ntse ba humanegile thata. Baebele e bontsha gore khumanego ga e bolo go nna tlhobaboroko mo bathong.—Bala Johane 12:8.
Go tlhokega puso ya lefatshe lotlhe go fedisa khumanego. Puso eo e tshwanetse ya bo e kgona go aba dikhumo tsa lefatshe le go fedisa dintwa, e re ka e le tsone tse di kwa setlhoeng mo go bakeng khumanego. Modimo o solofeditse gore go tla nna le puso e e ntseng jalo mo lefatsheng.—Bala Daniele 2:44.
Ke mang yo o ka fedisang khumanego?
Modimo o tlhomile Morwawe e bong Jesu go busa batho botlhe. (Pesalema 2:4-8) Jesu o tla golola bahumanegi a bo a fedisa kgatelelo le ntwa.—Bala Pesalema 72:8, 12-14.
“Kgosana ya Kagiso” e go boleletsweng pele ka yone e bong Jesu, e tla dira gore go nne le kagiso le tshireletsego mo lefatsheng lotlhe. Go tswa foo, batho botlhe ba tla nna mo matlong a bone, ba itumelela tiro e e kgotsofatsang e bile ba na le letlepu la dijo.—Bala Isaia 9:6, 7; 65:21-23.